description: Norra meediaväljaanne TV2 teada tuleb Kristina Šmigun-Vähi dopingujuhtum Rahvusvahelises Spordiarbitraažis (CAS) arutusele sel nädalal.

title: Norra meedia: Šmigun-Vähi dopingujuhtumit hakatakse spordikohtus sel nädalal arutama

maintext:
«Mulle öeldi, et seda hakatakse sel nädalal arutama,» sõnas Maailma Antidopingu Agentuuri (WADA) sportlaskomitee juht. «WADA-le antakse teada, kui kohtuotsus on langetatud. Alles siis saame teemat kommenteerida,» jätkas Scott, kes ei osanud prognoosida, kui pikaks kohtukaasus kulgeda võib. «Kõik oleneb sellest, kui keeruline juhtum on.»
2014. aastal tuli teatavaks, et Šmigun-Vähi 2006. aastal Torino olümpial antud dopinguproovist leiti molekule, mis viitasid keelatud ainete kasutamisele. TV2 andmetel osutusid Šmigun-Vähi A- ja B-proov positiivseks. TV2 väidab, et on püüdnud saada eestlanna abikaasalt ning mänedžerilt Kristian-Thor Vähilt kommentaare, kuid neid on juba üle aasta ignoreeritud.
Šmigun-Vähi võitis Torino olümpial 10 km klassikadistantsil ning suusavahetusega sõidul kuldmedali.


description:
Eeloleval nädalavahetusel sõidetakse Kataloonias autoralli tänavuse MM-sarja 12. etapp ehk Kataloonia ralli. Taas saab kaasa elada ka eestlastele, sest WRC-klassis on rajal Ott Tänak ja Raigo Mõlder, WRC2-klassis saavad aga jälle võimaluse oskusi näidata Sander Pärn ja tema britist kaardilugeja James Morgan.

Vihmastes tingimustes sõidetud publikukatsel oli Tänak kiireim ja läheb homsele rallipäeval vastu liidrina. 2,7 sekundiga kaotab talle Lorenzo Bertelli (Ford) ja 3.5 sekundiga järjekordse MM-tiitli poole liikuv Sebastien Ogier (Volkswagen). Eeldatavaid favoriite segas vihm oluliselt rohkem kui eesotsas startinud Tänakut.

title: Tänak alustas Hispaania rallit ülikindla publikukatse võiduga

fasttext_language: et


description: Eesti jalgpallikoondis võitis eile MM-valikmängus 4:0 Gibraltarit ja kaks väravat lõi 18-aastane Mattias Käit.

title: Mattias Käit tõusis noorimaks eestlaseks, kes valikmängus värava löönud

maintext:
Käit oli eile 18 aastat, kolm kuud ja kaheksa päeva vana, mis tõstis ta kõigi aegade noorimaks Eesti koondislaseks, kes MM- või EM-valikmängus värava on löönud. Lisaks märkis tema esimene tabamus Eesti koondise valikmängude 100. väravat.
«Enne mängu jalg ei värisenud, aga kui oli koos ülejäänud koondisega väljakule sammumise aeg, võttis ikka väikese värina sisse,» rääkis Käit pärast mängu. «Pole varem sellise rahvahulga ees mänginud. Kui mitu tuhat inimest hüüab pärast väravat kolm korda sinu nime, on see samasugune emotsioon,» ütles Inglismaa klubi Fulhami ridadesse kuuluv poolkaitsja, kelle jaoks oli A-koondises tegemist alles teise kohtumisega.


description: Inglismaa jalgpalli kõrgliigas alistas Liverpooli meeskond võõral väljakul 4:2 Crystal Palace'i.

title: Liverpool alistas suureskoorilises mängus Crystal Palace'i, Klavan taas väljakul

maintext:
Emre Can viis Liverpooli 16. minutil juhtima, kuid Crystal Palace'il oli kaks minutit hiljem vastus olemas James McArthuri värava näol. Veel kolm minutit hiljem viis Dejan Lovren Liverpooli omakorda 2:1 ette. 33. minutil tõi McArthur oma teise tabamusega tabloole aga 2:2 viigiseisu, kuid enne poolajavile kõlamist skooris Liverpooli eest veel Joel Matip.
Teisel poolajal nähti vaid üht väravat, mille lõi 71. minutil Roberto Firmino ja Liverpool sai kirja 4:2 võidu.
Eesti koondise kapten Ragnar Klavan vahetati mängu teisel üleajaminutil, kui ta tuli väljakule ründa Sadio Mane asemel. Klavani jaoks oli see neljas kohtumine Inglismaa kõrgliigas.
Premier League'i tabeliliider on jätkuval Manchester City, kes on kogunud 23 punkti. 23 silma on ka teisel kohal oleval Londoni Arsenalil ning kolmandat kohta hoidval Liverpoolil. Neljandal positsioonil on Tottenham 20 punktiga. Ühe mängu vähem pidanud Londoni Chelsea on 19ga viies.
Manchester City alistas täna 4:0 West Bromwichi. Arsenal oli 4:1 parem Sunderlandist ning Tottenham viigistas 1:1 Leicester Cityga.
Premier League’i laupäevased mängud:


description:
DMACKi meeskonnas sõitev rallipaar Ott Tänak ja Raigo Mõlder tulid Walesi MM-etapil teiseks, esikoha saanud Sebastien Ogierile kaotasid nad vaid 10,2 sekundiga. Tänakule oli see karjääri neljandaks poodiumikohaks, teine koht saadi ka sel suvel Poolas.

Suurepärases hoos eestlased võitsid võistluse avapäeval kaks, eile neli ja täna kõik kuus kiiruskatset. Muuhulgas oli Tänak parim ka punktikatsel ja teenis MM-arvestusse lisaks üldarvestuse teise koha eest saadud 18 punktile ka kolm lisapunkti.

Walesi ralli lõppjärjestus:

1. Sebastien Ogier (Volkswagen)

2. Ott Tänak (DMACK/Ford) +10,2

3. Thierry Neuville (Hyndai) +1.35,4

4. Hayden Paddon (Hyundai) +1.54,9

5. Kris Meeke (Citroen) +2.35,2

6. Dani Sordo (Hyundai) +4.02,6

7. Jari-Matti Latvala (Volkswagen) +4.28,3

8. Mads Östberg (M-Sport/Ford) +4.38,3

9. Stephane Lefebre (Citroen) +7.12,2

10. Eric Camilli (M-Sport/Ford) +8.19,3

title: Võimas: viimasel päeval kõik katsed võitnud Tänak tuli Walesi rallil teiseks

maintext:
MM-sarja üldseis pärast Walesi etappi:
1. Sebastien Ogier 247
2. Thierry Neuville 143
3. Andreas Mikkelsen 129
4. Hayden Paddon 126
5. Dani Sordo 119
6. Jari-Matti Latvala 110
7. Mads Östberg 94
8. Ott Tänak 82
9. Kris Meeke 64
Enne rallit:
Tänak rääkis pärast testikatse võitu, et seni on kõik kulgenud nagu lepase reega. «Rehvid on nendes oludes väga hästi käitunud ja loodame nendest kasu lõigata. Tingimused tundusid hommikul pisut kuivemad, aga tegelikult oli rada ikkagi päris libe. Kui meil tekib võimalus, siis läheme kõrge koha peale. See on hea väljakutse,» lausus ta.
Kui Tänakult küsiti, kas ta läheb Walesis võidu peale, vastas eestlane kerge muigega: «Jah, kindlasti. Miks mitte?»
Walesis on sõitjatel eriti keeruline laupäeval, kui rehvid tuleb juba hommikul ära valida ja hiljem enam midagi muuta ei saa. «Me ei tea täpselt, mis teekattega toimub. Tavaliselt sajab siin kogu aeg vihma ja tee on mudane. Siis on ka rehve lihtne valida. Nüüd teeb kuiv ilm olukorra raskemaks,» ütles Tänak ja lisas, et tal pole sademeteta ilma vastu mitte midagi.
Ajakava:
Reede 28.10.2016
SS1 Myherin 1 31.82 km kell 10.20
SS2 Sweet Lamb 1 4.24 km kell 11.11
SS3 Hafren 1 35.14 km kell 11.24
SS4 Dyfnant 1 17.91 km kell 13.15
SS5 Myherin 2 31.82 km kell 15.54
SS6 Sweet Lamb 2 4.24 km kell 16.45
SS7 Hafren 2 35.14 km kell 16.58
SS8 Dyfnant 2 17.91 km kell 18.49
Laupäev 29.10.2016
SS9 Pantperthog 1 9.64 km kell 10.18
SS10 Dyfi 1 21.12 km kell 10.51
SS11 Gartheiniog 1 11.34 km kell 11.27
S12 Pantperthog 2 9.64 km kell 13.04
SS13 Dyfi 2 21.12 km kell 13.37
SS14 Gartheinog 2 11.34 km kell 14.13
SS15 Aberhirnant 13.91 km kell 15.18
SS16 Cholmondeley Castle 1.80 km kell 17.27
Pühapäev 30.10.2016
SS17 Clocaenog 1 7.70 km kell 10.31
SS18 Brenig 1 7.93 km kell 11.08
SS19 Alwen 1 10.41 km kell 11.28
SS20 Clocaenog 2 7.93 km kell 12.33
SS21 Alwen 2 10.41 km kell 13.14
SS22 Brenig 2 7.70 km kell 14.08


description: Eesti jalgpalli meistriliigas mängiti täna edasilükatud 21. vooru mäng, milles tiitlijahil osalev Nõmme Kalju alistas 90. minuti väravast 2:1 Rakvere Tarva.

title: Jalgpalli otsepilt: Kalju pääses viimasel hetkel Tarva käest ning tiitlilootus elab

maintext:
Kalju läks mängu 3. minutil Ats Purje väravast juhtima, kuid Madis Reimal viigistas 73. minutil mänguseisu. Võidu tõi Kaljule Maximiliano Achille Ugge, kes oli täpne 90. minutil
Kalju tõusis võiduga ühele pulgale Tallinna Levadia ning Tallinna Floraga. Kõigil kolmel on kaks vooru enne hooaja lõppu tabelis 72 punkti. Liider Tallinna Infonet edestab jälitajaid kahe punktiga. Infonet mängib viimases kahes voorus Paide ja Kaljuga, Levadial seisavad ees mängud Paide ning Floraga. Lisaks tuleb Floral mängida veel Sillamäega ning Kaljul Tammekaga.
Enne mängu:
Rakvere Tarvas – Nõmme Kalju
Teisipäeval 25. oktoobril kell 19.00 Rakvere kunstmurustaadionil
Nõmme Kalju ja Rakvere Tarva kaheosalise miniduelli avavaatus Hiiu staadionil oli laupäeval üsna meelelahutuslik. Vaid kolm päeva hiljem on samad meeskonnad taas ninapidi koos, et pidada järele 21. vooru mäng, mis suvel Kalju euroseikluste tõttu edasi lükkus.
Kalju sai nädalavahetusel Hiiul lüüa lausa kolm penaltit, millest suurepärase mängu teinud väravavaht Marko Meerits ühe siiski tõrjuda suutis. Kokkuvõttes jäi sellest siiski väheks, sest 2:0 võit jäi tänua Hidetoshi Wakui ja Artjom Dmitrijevi täpsetele 11 meetri karistuslöökidele. Hiiule.
Premium liiga tabelitipp on ääretult tihe – Infonet on kogunud 74 punkti, Flora ja Levadia võrdselt 72 punkti. Kalju jääb Florast ja Levadiast maha täpselt kolme punktiga, mis proovitaksegi tänase varuks oleva kohtumisega tasa teha.
Kalju poolel sunnitud puudujaid ei ole, kuid Tarval peavad mängu kollaste kaartidega vahele jätma põhimeeste hulka kuuluvad Joonas Ljaš, Jaanus Kaasik ja Elar Tovstik. Arvestades, et mäng toimub tööpäeva õhtul ning laupäeval käidi Hiiul vaid kolme vahetusmängijaga, valmistab koosseisu kokkusaamine Tarva juhendajale Urmas Kirsile ilmselt parajalt palju peavalu.
Tarva peatreener Urmas Kirs: «Laupäeval ei jäänud me Kalju vastu palju alla. Anname parima, et ka kodus nende elu võimalikult raskeks teha. Eesmärk on järelejäänud kohtumistes Rakvere publikut isukate esitustega rõõmustada.»
Tarva poolkaitsja Mario Kuokkanen: «Oleme teinud eelmisest omavahelisest mängust vastavad korrektuurid ja proovime nüüd tabelisse punktilisa saada. Tuleb kindlasti võitluslik mäng ja midagi lihtsalt me ära ei anna!»
Kalju väravavahtide treener Jüris Sahkur: «Laupäeval tuli võit üpriski raskelt, proovime teisipäeval paremini mängida kui tegime seda laupäeval. Loodame näha tribüünidel ka meie fänne.»
Kalju kaitsja Trevor Elhi: «Teame, et Rakveres ootab meid väga raske lahing, kuid oleme selleks valmis ning soovime jätkata teed meistritiitli suunas.»


description: Võrkpalli Balti liigas asus laupäeval oma selle hooaja esimest võitu jahtima TTÜ võrkpallimeeskond. Üliõpilaste vastaseks oli Jekabpils Luši, kellele tuli siiski alla vanduda geimidega 0:3 (22:25, 14:25, 22:25).

title: Postimehe otsepilt: TTÜ kaotas Jekabpilsile ja jätkab võiduta

maintext:
Enne mängu: TTÜ on sel hooajal pidanud seni Balti liigas ühe kohtumise ning selle kaotanud (tabelis annab see neile viimase ehk 14. koha).
Jekabpils on samal ajal pidanud kaks matši, millest on ühe võitnud ja ühe kaotanud. Punkte on neil 4 ja tabelis koht 5.
Postimees.ee näitab laupäeval kell 17.00 TTÜ Spordihoones algavat kohtumist otsepildis.


description: Rootsi suusataja Maria Rydqvist rääkis Therese Johaugi dopingujuhtumi taustal, et tegemist on sedasorti veaga, mis ei oleks Rootsi koondise puhul võimalik.

title: Rootslaste lihtne nipp, kuidas dopingu tarvitamist vältida

maintext:
Eile selgus, et Therese Johaug andis positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine. Johaug kasutas anaboolsete steroidide hulka kuuluvat klostebooli, mis sattus naise sõnul tema kehasse päiksepõletuse vastase kreemi Trofotermini kaudu. Vastutuse võttis koondise arst Fredrik Bendiksen, kes kinnitas, et tema soovitas sportlasel seda oma katkistele huultele määrida. Kreem osteti Itaalia väikelinna Livigno apteegist, kus Norra koondis laagris oli.
Rydqvisti sõnul on juba ainuüksi fakt, et välismaa apteegist lihtsameelselt ravimeid ostetakse, veider. «Rootsi koondis ei osta kunagi ühtegi ravimit piiritagusest apteegist,» ütles ta NRKle. Kogu olukorda peab Rydqvist äärmiselt kummaliseks, eriti arvestades, et mõne aja eest jäi astmaravimi kasutamisega vahele Sundby. «Ma ei kujuta ette, millega Norra arstid tegelevad.»
Rydquist on mitmekordne Rootsi meister ning 2015. aasta MMil kuulus ta hõbedasse teatenelikusse.


description: Mercedese vormel-1 meeskond andis tänase Jaapani GP järel sisse protesti Red Bulli sõitja Max Verstappeni vastu, kes käitus Mercedese arvates eelviimasel ringil reeglitevastaselt.

title: Verstappen pääses: Hamilton tõmbas Mercedese protestile vee peale

maintext:
Mercedese sõitja Lewis Hamilton üritas teisel kohal olnud Verstappenist eelviimase ringi lõpus mööduda, aga hollandlane kaitses oma positsiooni nii jõuliselt, et Hamilton oli sunnitud šikaani otseks sõitma.
Mercedes süüdistas Verstappenit «vigases ja ohtlikus sõidustiilis, mis sundis Hamiltoni kokkupõrget ära hoidma ja rajalt väjuma.» Tegemist oli sarnase manöövriga, mis ajas septembri alguses Belgias maruvihaseks Ferrari piloodi Kimi Räikköneni. Toona kutsus äsja 19-aastaseks saanud Verstappeni jutule ka vormel-1 sarja võistlusdirektor Charley Whiting, kes luges hollandlasele sõnad peale. Lisaks märkis Whiting, et kui Verstappen käitub ka edaspidi rajal ohtlikult, saab ta halva kuulsuse osaliseks.
***
Vaid tund aega hiljem teatas Mercedes, et võtab protesti Hamiltoni soovil tagasi. Hamilton kirjutas sotsiaalmeediakanalisse Twitter, et tema arust võiksid asjad jääda nii, nagu lõpuprotokoll näitab. «Oleme tšempionid ja läheme edasi. Jutul lõpp!»


description: Eesti Suusaliidu kodulehekülg annab teada, et 62-aastaselt on meie seast lahkunud endine tippsuusataja Arne Sirel. Sirel on Eesti suusatamise ajalukku läinud mehena, kes jõudis esimesena MK-sarjas punktikohale. Sirel saavutas 1982. aasta Reit im Winkli MK-etapil 15 km sõidus 19. koha.

title: Suur kaotus suusaspordile: suri Eestile esimesed MK-punktid toonud Arne Sirel

maintext:
Eesti Suusaliidu kodulehe järelhüüe:
«Võrumaa suusakoolkonna eredamaid tähti Arne Sirel on raske haiguse läbi meie hulgast lahkunud. Jättes meenutuseks maha jäägitu spordiarmastuse, aga ka paljud meeldejäävad heitlused nii Kubija kandis kui ka laia maailma lumistel radadel. Andeka ja looduse poolt antud pingutamisoskuse omanikuna.
Praegugi kerkib silme ette paljudele tema teekaaslastele just Arnle omane kerge, lõtv, ja isegi pisut pillav sõidustiil. Sirrel om iks Sirrel ! - öeldi siis tema kohta kodukandis ja taolist kõvimat rajaäärset rahvalikku tunnustust polnud kerge välja teenida. Pisut teistel aegadel oleks ta aastaid ning kindlalt maailma tippude reas olnud, kuhu teda ta nooruspäevil ja tipuaegadel siiski nii harva lasti. Seda agaramalt oli ta tegutsemas siis, kui Eesti suusarahval taas rahvuskoondisega suurde suusamaailma uks lahti tehti. Eriti soojalt meenutavad teda meie toonased kahevõistluse tipud, kelle säravaimad teod said teoks ikka hea organisaatori Arne abile. Nagu jagus teda läbi aastate ka abikaasa Kersti kõrvale naiste korvpallile kaasa aitamas…
Ega miski iseloomusta lahkunud suusameest Arnet paremini kui tema treeneri , legendaarse Laur Lukini öeldu, et – Arne oli äärmiselt elujõuline ja sõbralik, seda algusest kuni lõpuni… Teda jagus ikka kõiges ja kõigile… Eks ta oli ka see , kes just algusaastatel tegi minust ka treeneri. Just oma positiivse hoiaku ja usuga…»


description: Eesti jalgpallikoondise 4:0 võidumängus Gibraltari üle kaks väravat löönud ja ühtlasi A-koondises väravatearve avanud Mattias Käit lausus, et pole sellist emotsiooni varem kogenud.

title: Päevakangelane Käit videointervjuus: võimas tunne, kui publik su nime hüüab!

maintext:
«Enne mängu jalg ei värisenud, aga kui oli koos ülejäänud koondisega väljakule sammumise aeg, võttis ikka väikese värina sisse,» kirjeldas Käit. «Pole varem sellise rahvahulga ees mänginud. Kui mitu tuhat inimest hüüab pärast väravat kolm korda sinu nime, on see samasugune emotsioon,» ütles Inglismaa klubi Fulhami ridadesse kuuluv poolkaitsja, kelle jaoks oli A-koondises tegemist alles teise kohtumisega.
Vaata videost, millal Käit algkoosseisu kuulumisest teada sai ning mida ta loodab esmaspäevasest valikmängust Kreekaga.


description: Singapuris toimuval naistennisistide WTA aastalõputurniiril jõudis viimasena poolfinaali poolatar Agnieszka Radwanska, kes alistas valges alagrupis 7:5, 6:3 tšehhitari Karolina Pliskova.

title: Radwanska jõudis viimasena poolfinaali


description: Audi R8 LMS CUP 5. etapil Taiwanis Penbay International ringrajal osales nädalavahetusel ka Martin Rump, kes näitas algusest peale head kiirust. Sealjuures on tegu ringrajaga, kus Rumpi sõidetud ametlik rajarekord Formula Masters võistluselt püsib siiani.

title: Martin Rump elas Taiwanis üle äreva hetke

maintext:
Nii mõlemas treeningsõidus kui ka kvalifikatsioonis parimat kiirust näidanud eestlane oli superkvalifikatsioonis napilt kolmas, saades esimeseks võistlussõiduks vastava stardikoha. Kuna eelneval etapil Koreas teenitud teise koha eest tuli seekord kanda 35kg lisaraskust, oli poodiumi kõrgematele kohtadele keeruline tõusta. Lisaraskustest ja rüselusest kaassõitjatega hoolimata lõpetas Rump esimese võidusõidu turvaliselt kolmandal positsioonil.
Teise võistlussõitu startis Rump taas kolmandalt kohalt. Teises kurvis sai eestlase auto konkurendilt löögi mille tulemusena vigastasid teravad keredetailid Rumpi tagarehvi. Mõni ring hiljem oli sunnitud eestlane katkestama täiskiirusel lõhkenud rehvi tõttu.
«Nädalavahetuse positiivne külg oli väga hea kiirus ning üha tugenev ja enesekindlam positsioonivõitlus. Õpin endiselt iga etapiga palju ja tegin ise võidusõitjana edusamme,» rääkis Rump.
«Superkvalifikatsioonis on vaja neid sajandiksekundeid, millest seekord puudu jäi, oma kasuks sättida. Võistlussõitudes olime tugevad ja konkurentsivõimelised kohustuslikust lisaraskusest hoolimata ning topelt-poodium oli käega katsutav. Kahjuks pole autospordis kõik enda teha – lõhkenud rehviga ei saa võidu sõita. Võin õnnelik olla, et suutsin auto täiskiirusel kontrolli alla sundida. Punktiseisu üle ei saa enam õnnelik olla, aga Shanghaisse lähen täis enesekindlust,» lisas eestlane.
Rump hoiab üldarvestuses 110 punktiga 5. kohta. Juhib Alessio Picariello 151 punktiga.
Hooaja viimane etapp toimub 3 nädala pärast 4.-5. novembril Shanghai F1 ringraja.


description: Eesti võrkpallikoondise tugitala Ardo Kreek ütles täna pärast võidukat mängu ja EMi pääsme lunastamist, et sellist esitust peakski meie koondis kogu aeg näitama ning võitjas täna kahtlust ei olnud.

title: Ardo Kreek: mul ei tekkinud kahtluski, et me ei peaks Lätit võitma

maintext:
Eesti, kes eelmisel nädalal sai Lätist raske 3:2 võidu, alistas täna play-offi korduskohtumises Läti 3:0 (20, 19, 16) ja kindlustas 5861 pealtvaataja ees pileti järgmise aasta EMile. «Kui aus olla, siis kui saime teada, et play-offi vastaseks tuleb Läti, siis ma ei kahelnud kordagi, et me ei saa edasi. Esimene mäng oleks pidanud tegelikult olema sama pilt nagu täna oli, see peakski olema normaalne mäng, mida kogu aeg näitame,» rääkis Kreek.
Lisaks meeskonnale jagus Kreegil kiidusõnu ka publikule: «Super, väga super. Ma ei tea, kas ma olen kunagi üldse suurema publiku ees mänginud, ega vist ei ole. Suured tänud kõigile, kes kohale tulid.»
Kokkuvõttes nentis Kreek, et kuigi Eesti tegi oma elu ise raskeks, kui ei suudetud kohta EMil kindlustada juba valikturniiridel, siis lõpuks lõppes kõik siiski hästi. «Kahju, et need alagrupiturniirid meil natuke aia taha läksid, aga lõpuks suutsime oma mängu mängida ja näidata, et oskame ilusti mängida küll. Siit on sellise emotsiooni pealt superhea ära minna,» võttis Kreek koondise mängud kokku.


description: Pärast FIBA eilset pressiteadet on selge, et mõlemad Europe Cup sarjas osalevad Eesti klubid kuuluvad kolmeliikmelisse alagruppi. Viimati loobus Bosnia ja Hertsegoviina klubi KK Igokea, kes esialgu kuulus TLÜ/Kalevi gruppi.

title: TLÜ/Kalevi üks eurosarja vastane loobus mängimast

maintext:
FIBA Europe avaldas eile, et neile laekus esmaspäeval teade Bosnia ja Hertsegoviina alaliidust, milles seisis, et KK Igokea ei osale 2016/17 hooajal Europe Cupil, vahendab ERR Sport.
TLÜ/Kalevi vastasteks on BC Tirgu Mures Rumeeniast ning Prienu-Birsteno Leedust. Kalev alustab 19. oktoobril Rumeenias ning jätkab 2. novembril Leedus. Tartu Ülikool mängib E-alagrupis koos Redwelle-Gunners Oberwartiga Austriast ning Pau-Lacq Ortheziga Prantsusmaalt. Tartu peab avamängu 18. oktoobril kodus ning jätkab 25. oktoobril Prantsusmaal.


description: Rio olümpiamängude järel profipoksi siirdunud Kaupo Arro debüüt Eestis lõppes selge võiduga Aserbaidžaani poksija Elmin Safarli üle.

title: Arro profipoksi debüüt Eestis lõpes selge võiduga

maintext:
Tugevalöögilise võitlejana tuntud Arrol oli Safarli üle selge füüsiline ülekaal kogu matši kestel. Tugevaid tabamusi saanud Safarlit nokauti saata tal siiski ei õnnestunud. Mitmel korral oli selleks küll võimalus, kuid aser sidus osavalt ega lasknud Arrol rünnakuid lõpetada. Arrol õnnestus siiski kohtunikke veenda ning ta sai ühehäälse otsusega matšivõidu.
Teistes poksikohtumises toimus omamoodi maavõistlus Läti vastu. Esmalt alistas tartlane Ott Remmer esimeses raundis nokaudiga Mihails Mezentsevsi. Keskkaalus oli nokaudivõidule ligidal ka Eesti litsentsiga võistlev Karjala poksija Fjodor Vinogradov, kuid kogenud Andreis Loginovs suutis siiski lõpuni jalul püsida ning Vinogradov teenis punktivõidu.
Tasavägist heitlust nähti tartlase Eduard Belaši ja riialase Eduards Gerasimovsi vahel. Kuus kilogrammi rohkem kaalunud lätlasel õnnestus Belaši mitmel korral tugevalt tabada, kuid kodupubliku tugeva toetuse abil õnnestus Belašil matš kohtunike häältega 2:1 võita. Soomlase Jarkko Putkoneni matš Ruslans Berdimuradovis vastu lõppes kiiresti. MM-tiitlimatšides kahel korral osalenud Salost pärit poksija lõi lätlase tugeva kehasse löögiga ringis välja ning võitlus lõppes nokaudiga.


description: Pärnu Võrkpalliklubi peatreener Avo Keel oli pärast Tallinna Selverilt saadud 2:3 kaotust rahul ka punktiga, kuigi 2:0 edu anti käest. «Hea, et punkti kätte saime. Pulgakomm võeti suust ära, mõtlesin, et kas tõesti,» viitas Keel käest lastud võimalusele kohtumine võita.

title: Avo Keel napist kaotusest: pulgakomm võeti suust ära

maintext:
Keele sõnul jäi mängijatel tihti puudu julgusest riskeerida. «Kodanikujulgust oli kohati puudu. Ma luban mängijatel ka riskida, aga ei tahetud üldse riskida. Tegelikult oli meil võimalik see mäng viienda geimi keskel juba ära lõpetada, aga vähemalt saime neile vastu,» lisas Keel.
Peatreener avaldas kiitust vastaste ukrainalsest sidemängija Dmitri Dolgopolovit. «Selver on tema näol päris kõvasti võitnud, ebameeldiv uudis meile. Hästi terav side,» sõnas Keel.
Selveri peatreener Rainer Vassiljev tunnistas, et tegu oli hooaja algusele tüüpilise kohtumisega. «Oluline võit. Klassikaline hooaja alguse mäng, aga meil on vaja selliseid erinevaid mänguolukordi, kus oleme nii juhtimas kui kaotusseisus,» sõnas Vassiljev.
Ta lisas, et sai kohtumisest ka palju positiivset ja usub, et novembri alguses peetavateks Meistrite liiga eelringi alguseks on asjad paremad. «Mängijate häälestus on hea, sisekliima hea. Hätta jääme vastuvõtul, Pärnul on kindel trump servimeeste näol olemas ka sel hooajal. Aga välismängijad on meil kõik sellised, kes mulle meeldivad ja meeskonnas toimunud muudatusi ei maksa üle dramatiseerida,» lisas Vassiljev.


description: Eesti korvpallikoondislane Siim-Sander Vene koduklubi Nižni Novgorod alustab homme ULEBi Eurocupi, mis on eurosarjade hierarhias tugevuselt teine.

title: Siim-Sander Vene alustab mänge tugevuselt teises eurosarjas

maintext:
Homme võetakse kell 19.30 vastu Gran Canaria, A-grupis mängivad ka Panevežyse Lietkabelis, Skopje MZT ja Zagrebi Cedevita. Esimeses voorus oli Nižni Novgorod mänguvaba, Gran Canaria võitis Cedevitat kodus 101:76, Lietkabelis oli samuti kodus üle Skopjest 90:89.
Nižni Novgorod teeb kaasa ka VTB Ühisliigas ja seal on alustatud kahe kaotusega. Esmalt jäädi võõrsil 81:104 alla Kaasani Unicsile ja siis 92:95 Saraatovi Avtodorile. Vene on mänguaega saanud keskmiselt 30 minutit ja visanud keskmiselt 8,5 punkti.


description: Inglismaa jalgpalli meistriliigas ei suutnud neljandat mängu järjest võidupunkte kirja saada Manchester United, kes viigistas koduväljakul 0:0 Burnleyga.

title: Manchester Unitedi nukker seeria jätkus, linnarivaal sai lõpuks võidurõõmu maitsta

maintext:
Linnarivaal Manchester City oli kõikide sarjade peale võiduta koguni kuus kohtumist järjest ja viimati jäädi liigakarikasarjas alla just Unitedile. Täna alistati meistriliigas võõrsil West Bromwich Albion koguni 4:0, kaks väravat jäi nii Sergio Agüero kui Ilkay Gündogani arvele.
Nii Cityl kui täna 4:1 Sunderlandi võitnud Londoni Arsenalil on koos 23 punkti. Nende kõrvale on võimalik tõusta ka Eesti koondise kapteni Ragnar Klavani koduklubi Liverpoolil, kui täna alistatakse võõrsil Crystal Palace. Klavan algkoosseisu ei pääsenud.
Tänased tulemused:


description: USA tippsprinteri Tyson Gay 15-aastane tütar hukkus Kentucky osariigis asuvas Gay kodulinnas Lexingtonis toimunud tulistamises.

title: Tragöödia: USA tippsprinteri tütar tapeti restorani parklas puhkenud tulistamises

maintext:
Lexingtoni linna politseijõudude sõnul toimus kohaliku aja järgi kell 4 öösel ühe restorani parklas olnud autode vahel tulevahetus ning üks kuul tabas Gay tütart kaela. Neiu viidi haiglasse, kuid arstidel ei õnnestunud tema elu päästa, vahendab ERR Sport.
«Ma olen segaduses,» sõnas Gay kohalikule telejaamale Lex 18. «Ta oli siin sügisvaheaega veetmas. Mul ei ole aimugi, mis juhtus.»


description: Pekingis toimuval ATP tenniseturniiril jäi maailma kunagise esireketi Rafael Nadali (ATP 4.) laeks veerandfinaal, kus ta kaotas bulgaarlasele Grigor Dimitrovile (ATP 20.) kahes setis 2:6, 4:6.

title: Nadali teekond lõppes Pekingi turniiri veerandfinaalis


description: Sellel nädalal avaldati rallikrossi MM-sarja esialgne 2017. aasta kalender, mis sisaldab mitmeid muudatusi.

title: Rallikrossi MM-sari asub Aafrikat valluatma

maintext:
Uueks võistluseks kujuneb sarja 12. etapp, mis peetakse Lõuna-Aafrika Vabriigis 11.-12. novembril. RXLites võistlusklass on saanud nüüd uue nime: RX2. Antud võistlusklassil on tuleval aastal planeeritud seitse etappi, millest kaks toimuvad väljaspool Euroopat. Etapid toimuvad Belgias, Suurbritannias, Norras, Rootsis, Kanadas, Prantsusmaal ja Lõuna-Aafrika Vabariigis.
Super1600 klassil on tulemas kuus meistrivõistluste etappi, mis toimuvad Portugalis, Belgias, Rootsis, Prantsusmaal, Lätis ning Saksamaal. TouringCar võistlusklassil on planeeritud viis etappi: Hispaania, Belgia, Suurbritannia, Norra ning Saksamaa.
Nagu sel hooajal, on tuleval aastal Euroopa arvestuses sõitvad SuperCar võistlejatele tulemas viis etappi: Hispaania, Norra, Rootsi, Prantsusmaa ja Läti.
2017. aasta rallikrossi MM-sarja esialgne kalender:
1. Hispaania, Barcelona 1.-2. aprill
2. Portugal, Montalegre 22.-23. aprill
3. Saksamaa, Hockenheim 4.-6. mai
4. Belgia, Mettet 13.-14. mai
5. Suurbritannia, Lydden Hill 27.-28. mai
6. Norra, Hell 10.-11. juuni
7. Rootsi, Holjes 1.-2. juuli
8. Kanada, Trois-Rivieres 5.-6. august
9. Prantsusmaa, Loheac 2.-3. september
10. Läti, Riia 16.-17. september
11. Saksamaa, Estering 30. september - 1. oktoober
12. Lõuna-Aafrika Vabariik, Kaplinn 11.-12. november
*Kalendri ametlik kinnitus leiab aset detsembris


description: Ken Kallaste koduklubi Kielce Korona läks Poola kõrgliigas Varssavi Legia vastu 2:0 juhtima, kuid sai kuuenda järjestikuse kaotuse.

title: Kallaste koduklubi kaotas eduseisust

maintext:
Avapoolaja järel juhtis veel Korona 2:1, lõppseisuks jäi aga 2:4. Teisel kolmveerandtunnil teenis üks mängija mõlemast meeskonnast punase kaardi, vahendas Soccernet.ee.
Kallaste on ainus Korona mängija, kes on teinud kaasa kõik 14 liigamatši algusest lõpuni, erandiks polnud ka eileõhtune kohtumine. 89. minutil sai Eesti koondislane oma hooaja neljanda kollase kaardi.
Korona paikneb liigatabelis viimasel, 16. kohal, kuid punktivahed on väikesed ja näiteks seitsmes koht on kolme punkti kaugusel.


description:
Jalgpalli Eesti meistriliigas kohtusid täna Postimehe telemängus Nõmme Kalju ja Rakvere Tarvas, kohtumise võitis 2:0 kahest penaltist Kalju.

Postimees tõi mängu otsepildis vaatajateni, ülekannet kommenteerisid Kristjan Jaak Kangur ja Jonas Grauberg.

title: Jalgpalli otsepilt: Nõmme Kalju alistas kodus Rakvere Tarva meeskonna

maintext:
POSTIMEHE TELEMÄNG
Nõmme Kalju– Rakvere Tarvas
Laupäeval 22. oktoobril kell 13.00 Hiiu staadionil
Põnevust aina juurde kruvivas Premium liigas lähevad Nõmme Kalju ja Rakvere Tarvas nelja päeva jooksul vastamisi koguni kahel korral. Kui teisipäeval tuleb Kaljul külla sõita Lääne-Virumaale, siis laupäeval saadakse taas nautida koduväljakueelist, kui tabeli viimase vastu tahetakse kolm punkti Hiiule jätta.
Kaljul oleks punkte hädasti vaja, sest viimases liigamängus jäädi üllatuslikult 0:2 alla Paide Linnameeskonnale, kellega Kalju on terve hooaja jooksul raskustes olnud. Tuju tõsteti aga nädala keskel, kui oldi Evald Tipneri karikavõistluste kaheksandikfinaalis 1:0 üle Florast. Veel nädala alguses haprana tundunud tiitlilootused said ootamatut indu juurde reede õhtul, kui tabeliliider Infonet leppis Narvas sealse Transi vastu väravateta viigiga. See tähendab, et kõik on nüüd taas Kalju enda kätes – kui võidetakse kõik järelejäänud mängud, tagatakse minimaalselt pääs tiitlivõitjat otsustavale lisakohtumisele, parimal juhul aga klubi ajaloo teine meistritiitel.
Tabeliliider on reedeõhtuse mängu järel Infonet 74 punktiga, nii Pärnuga kohtuval Levadial kui ka Paidet võõrustaval Floral on enne 34. vooru mängu pidamist koos 69 punkti. Kalju on neljandana kogunud 66 punkti, kuid neil on varus teisipäeval järele peetav mäng Tarvaga.
Rakvere sai viimati kirja oma kolmanda punkti tänavusel hooajal, kui koduväljakul tehti 1:1 viik Pärnu Linnameeskonnaga. Siiski kadus meeskonnal selle tulemusega ka matemaatiliselt võimalus üleminekumängudele pääseda ning järgmisel hooajal peavad nad leppima kohaga Esiliigas.
Kalju abitreener Sergei Terehhov: «Mängime kodus, kus iga vastasega mängides on alati eesmärgiks kolm punkti.»
Kalju ründaja Tarmo Neemelo: «Mäng tuleb raske ja arvestades eelmist mängu Paides on meil kõigil ainult üks siht silme ees, milleks on kolm punkti koju jätta. Hooaeg on küll lõppemas, kuid anname endast maksimumi ja ootame kõiki Kalju fänne Hiiule meid toetama!»


description: Kalev/Cramo korvpallimeeskond kaotas Ühisliigas võõrsil Tsmoki-Minskile lisaajal 81:88 ja sai ühe võidu kõrvale teise kaotuse. Kalevlased olid suurema osa teisest poolajast 5 kuni 10-punktilises kaotusseisus, kuid Demonte Harperi kolmene 16 sekundit enne normaalaja lõppu viigistas seisu 77:77 peale ja viis mängu lisaajale. Kalev sai lisaajal 81:78 ette, aga siis lasti kodumeeskonnal visata kümme punkti järjest.

title: Alar Varrak Kalevi napist kaotusest: sellest mängust on väga kahju

maintext:
Lisaaja keskel langes vigadega välja Kalevi resultatiivseimana 20 punkti toonud Demonte Harper, aga Kalev/Cramo peatreener Alar Varrak ei tahtnud seda sündmust üle tähtsustada.
«Harperi viies viga oli valus, aga kui kaks enam-vähem võrdset meeskonda mängivad, siis otsustavad kohtumise saatuse pisiasjad, näiteks pallikaotused ja möödavisatud vabavisked. Need teevad meele mõruks. Kokkuvõttes sai saatuslikuks kolmeste protsent, mis meil oli kogu aeg 25-30 protsendi ümber. Väga kahju sellest mängust,» rääkis Varrak pärast matši. Lõpuks tabasid kalevlased kaugviskeid vaid 37st 10. Võrdluseks, Minskil oli see näitaja 21st 10.
Kuigi Kalev/Cramo on selleks hooajaks kokku saanud üsna ühtlase võistkonna, siis paari mängija puudumine annab juba selgelt tunda. Täna jäi Tallinnasse ääremängija Mark Tollefsen, vaid episoodiliselt sai meeskonda aidata tsenter Robert Upshaw. «Ka Upshaw oleks peaaegu koju jäänud, aga võtsime ta ikkagi kaasa. Nädala keskel selgub, mis tal täpsemalt viga on,» ütles Varrak.
Septembris tehtud nn. sportlase songa operatsioonist taastunud Kalevi kapten Gregor Arbet tegi täna ilusa esituse, visates 20 minutiga 14 punkti. «Tegelikult tahtsin talle veelgi vähem minuteid anda, aga ta tegi ilusa vahetuse ja riskisin pisut. Tal läheb veel vormi jõudmisega aega ja ta ei kannata praegu palju minuteid välja,» selgitas Varrak.
Kalev/Cramo järgmine kohtumine Ühisliigas on 31. oktoobril, kui kodus võetakse vastu Astana.


description: Järgmisel aastal näevad Eesti võrkpallifännid oma silmaga ohtralt tippvõrkpalli, sest meie rahvusmeeskond peab maailmameistrivõistluste teise valikringi kohtumised kodupubliku silme all. Turniiri kuupäevad on 23.-28. mai.

title: Täna: selguvad Eesti vastased kodusel MM-valikturniiril

maintext:
Loosimine:
Meie MM-valiksarja vastased selguvad täna kell 14.00 Luxembourgis toimuval teise ringi loosimisel. Selleks moodustub viis kuueliikmelist tugevusgruppi, kust igaühest saame vastaseks ühe rahvuskoondise. Gruppide koostamisel on aluseks Euroopa koondiste edetabel selle aasta mai seisuga. Valiksarjas ei osale maailmameister Poola, samuti korraldajad Bulgaaria ja Itaalia.
Et loosimisest ei tehta mingit pildilist ega ka tekstilist ülekannet, siis läheb tulemustega veidi aega. Alustuseks peetakse mõistagi ka kõnesid.
Loosimise lõpuks on tekkinud kuus kuueliikmelist alagruppi. Igas alagrupis toimub 23.-28. maini (naistel 30. mai-4. juuni) üheringiline turniir. Grupi võitja pääseb otse 2018. aastal Bulgaarias ja Itaalias (naistel Jaapanis) toimuvale MM-finaalturniirile, teise koha omanikke ootab valiksarja kolmas ring, mille kohtumised toimuvad 15.-20. augustini (naistel 22.-27. august). Seal moodustub uuesti üks kuueliikmeline alagrupp, mille võitja pääseb samuti MM-ile (naistel lisaks ka teise koha omanik).
Eesti kõrval võõrustavad MM-valiksarja teise ringi Euroopa turniire Prantsusmaa, Sloveenia ja Tšehhi. Ülejäänud kaks korraldajat selgitab loosiratas, kusjuures see loosimine toimub enne alagruppide koosseisude loosimist. Seega ei ole võimalik praegusel hetkel veel Eesti võimalike vastaste üle spekuleerida. Naisteturniiridel on korraldajate seas praegu veel üks vakantne koht. Kindlasti mängitakse MM-valikmänge Aserbaidžaanis, Belgias, Bulgaarias, Horvaatias ja Poolas.
Lisaks MM-valiksarja mängude võõrustamisele peab rahvusmeeskond järgmisel aastal kodus ühe Maailmaliiga turniiri, kui 9.-11. juunini kohtutakse Katari, Kreeka ja Venetsueelaga. Ülimalt töise koondisesuve lõpetab Euroopa meistrivõistluste finaalturniir, mis toimub 25. augustist 3. septembrini Poolas.


description: Positiivse dopinguproovi andnud Norra suusatäht Therese Johaug on leidnud palju toetajaid, kes on Facebooki loonud kommuuni nimega «Jag støtter Johaug» ehk «Mina toetan Johaugi».

title: Johaugi süütusesse usuvad Facebookis kümned tuhanded inimesed

maintext:
Venemaa suusatreener Aleksandr Grušin, kes kuue aasta eest ei soovitanud Mati Alaveril tulevikus Venemaa koondise treenerikohta vastu võtta ning palus hiljem eestlaselt vabandust, kommenteeris Therese Johaugi dopingujuhtumit ning jõudis järeldusele, et tõenäoliselt kasutavad norrakad dopingu manustamiseks süsteemi, millele pole seni veel jälile jõutud.
Johaugi dopinguloos tuli päevavalgele oluline detail
Norra telekanal TV2 sai enda kätte tšeki, mis peaks vähemalt osaliselt tõestama Therese Johaugi kaitsemeeskonna juttu.
Björgen on mõelnud Johaugi uudise valguses sportlaskarjääri lõpetamisele
Pärast oma esimese lapse sündi tippsporti naasta plaaniv 36-aastane norralanna Marit Björgen tunnistas, et Therese Johaugi ümber toimuv on pannud ka teda mõtlema, kas on üldse mõtet tippsporti naasta.
Soome suusaäss: norralased on ülbed ja oleksin nende käest peaaegu peksa saanud
Norra suusastaari Therese Johaugi positiivne dopinguproov kütab kirgi kõikjal Skandinaavias ning oma kogemusi Norra sportlastega jagavad paljud. Eriti agarad on olnud soomlased. Seejuures ei ole ka midagi imestada, kuna norralased on aegade jooksul tihtilugu just soomlasi süüdistanud dopingu tarvitamises ning näidanud nende peale näpuga.
Kriis: Johaugi dopingujuhtum võib Norra suusaässadele maksta 10 miljonit eurot
Norra suusaässa Therese Johaugi positiivse dopinguproovi pärast ei higista ainult sportlane ise, vaid mures on kõik Norra suusastaarid. Muretsemise peamiseks põhjuseks on muidugi raha. Praegu kardavad Norra suusatipud, et kaalul on kokku umbes 10 miljonit eurot.
FIS: Johaugi oleks pidanud kohe karistama, Norra ei järgi reegleid
Rahvusvahelise Suusaliidu FISi peasekretär Sarah Lewis tunnistas Soome väljaandele Hufvudstadsbladet, et norralased oleksid pidanud dopingukontrollis põrunud Therese Johaugile määrama kohe ka võistluskeelu. Kuna seda ei ole tehtud, siis on sellega ka reegleid rikutud.
Puhtaid suusariike jääb aina vähemaks
Dopinguskandaalidest puutumata jäänud suuri murdmaasuusariike võib kokku vaid lugeda ühe käe sõrmedel. Paari kuu jooksul on omad vitsad kätte saanud ka dopinguvastase võitluse etaloniks peetud Norra. Martin Johnsrud Sundby astmaravimi tarvitamise üle võib vaielda, aga neljapäeval teatas mullune naiste valitseja Therese Johaug, et tema organismist leiti anaboolset steroidi klostebooli.
Jelena Välbe: varsti tohivad sportlased ainult kapsast süüa
Venemaa suusaliidu president Jelena Välbe tunneb positiivse dopinguproovi andnud norrakast olümpiavõitjale Therese Johaugile siiralt kaasa.
Apteegi juhataja: ma ei mäleta, et Norra koondise arst siin oleks käinud
Norra ajakirjanikud käisid Itaalia linnas Livignos kohalikus apteegis, kust väidetavalt Therese Johaugile saatuslikuks saanud huulesalv osteti. Apteegi juhatajale näidati Norra koondise arsti Fredrik Bendikseni pilti ning uuriti, kas mees on siin käinud.
Björgen Johaugi dopinguskandaalist: sama asi oleks võinud juhtuda ka minuga
Kuuekordne murdmaasuusatamise olümpiavõitja Marit Björgen andis täna Norras pressikonverentsi ja kommenteeris oma koondisekaaslase Therese Johaugi dopingujuhtumit.
Soome spordijurist: miks Johaugile kohe võistluskeeldu ei määratud?
Soomlasest spordijurist Olli Rauste ei mõista, miks positiivse dopinguproovi andnud Norra suusatähele Therese Johaugile pole automaatselt rakendatud esialgset võistluskeeldu.
Rootslaste lihtne nipp, kuidas dopingu tarvitamist vältida
Rootsi suusataja Maria Rydqvist rääkis Therese Johaugi dopingujuhtumi taustal, et tegemist on sedasorti veaga, mis ei oleks Rootsi koondise puhul võimalik.
Saarinen loodab, et WADA võtab Norras toimuva luubi alla
Eile selgus, et Norra suusatipp Therese Johaug andis positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine. Johaug kasutas anaboolsete steroidide hulka kuuluvat klostebooli, mis sattus naise sõnul tema kehasse päiksepõletuse vastase kreemi Trofotermini kaudu. Vastutuse võttis koondise arst Fredrik Bendiksen, kes kinnitas, et tema soovitas sportlasel seda oma katkistele huultele määrida.
Ravi, rumalus või nahaalne dopingu tarvitamine?
Norra suusatajate puutumatu staatus on kõikuma löönud. Eile jõudis avalikkuse ette uudis, et Norra suusaäss Therese Johaug andis septembris positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine.
Kowalczyk ja Saarinen näitasid, mida nad Johaugi põhjendusest arvavad
Positiivse dopinguproovi andnud Norra suusastaar Therese Johaug andis täna pressikonverentsi, kus ta koos suusaliidu esindajatega jagas juhtunu kohta kommentaare. Pressikonverentsil võitles Johaug pisaratega ning avaldas, et tegemist on eksitusega ja sihilikku pettust ei ole olnud.
Johaug kasutas ravimit, mille karbil on selge sõnum: kreem sisaldab dopingut
Suusatamise olümpiavõitja ning seitsmekordne maailmameister Therese Johaug andis positiivse dopinguproovi, kui jäi vahele ainega nimega klostebool. Saatuslik keemiline ühend sisaldub päikesepõletust ravivas Trofodermin kreemis ning Johaug väitis tänasel pressikonverentsil, et kasutas kreemi septembrikuises Itaalia treeninglaagris, kus norralanna alahuul ära põles.
Kuidas võeti Norra pommuudis vastu Rootsis?
Rootsi murdmaasuusakoondis on täna lahvatanud Therese Johaugi dopinguskandaalist šokis.
Johaugi vabandus ajas soomlased naerma
Murdmaasuusatamise olümpiavõitja ning seitsmekordne maailmameister Therese Johaug andis positiivse dopinguproovi, mis sisaldas ainet nimega klostebool. Naine väidab, et tarvitas dopinguainet päikesepõletusest kahjustatud huulte ravimiseks. Soomlastele pakub selline vabandus aga nalja.
Pisarates Johaug pressikonverentsil: te nägite ju minu valu
Positiivse dopinguproovi andnud Norra suusastaar Therese Johaug andis täna ka pressikonverentsi, kus ta koos suusaliidu esindajatega jagas juhtunu kohta kommentaare. Pressikonverentsil võitles Johaug pisaratega ning avaldas, et tegemist on eksitusega ja sihilikku pettust ei ole olnud.
Automaatselt saab Johaug nelja-aastase võistluskeelu, mis tõenäoliselt väheneb kaduvalt väikeseks
Norra suusaliit teatas täna, et murdmaasuusatamise olümpiavõitja ning seitsmekordne maailmameister Therese Johaug on andnud positiivse dopinguproovi. Eesti Antidopingu nõukogu liige Kristjan Port ütles, et Johaugi ootab automaatselt ees nelja-aastane võistluskeeld, mis aga lõpuks võib väheneda pea olematuks.
Johaug põrus ainega, mida kasutasid kunagi Ida-Saksamaa sportlased
Norra Suusaliit andis täna teada, et nende tähtsuusataja Therese Johaug on andnud positiivse dopinguproovi. Johaug kasutas pressiteate vahendusel päikesepõletuse tõttu kreemi nimega Trofodermin ja see sisaldas aga klostebooli. Viimati nimetatud ainet Johaugi proovist ka leiti.
Norralasest olümpiavõitja Therese Johaug jäi dopinguga vahele
Suusatamise olümpiavõitja ning seitsmekordne maailmameister Therese Johaug on andnud positiivse dopinguproovi.


description: Sel nädalal jõudis läbi Norra meedia avalikkuse ette uudis, et Rahvusvahelises Spordikohtus asutakse arutama Kristina Šmigun-Vähi juhtumit seoses 2006. aasta Torino olümpiamängude dopinguproovidega. Šmigun-Vähi dopinguproovide tulemustest on kõige enam huvitatud norralased ja tšehhid, kes ihuvad mõlemad hammast Šmigun-Vähi kuldmedalitele.

title: Tšehhid loodavad endale saada nii Šmigun-Vähi kui ka Veerpalu Torino OM-kullad

maintext:
Kui 10 km klassikasõidus lõpetas eestlanna järel teisena norralanna Marit Björgen, siis suusavahetusega sõidus seisis poodiumi teisel astmel tšehhitar Katerina Neumannova.
Nuemannova tunnistas Tšehhi meediale, et jälgib praegu toimuvat huviga. «Jälgin sündmusi. Kui ma ei saa medalit kaela staadionil, siis ei ole vahet, kas see juhtub 1 või 10 aastat hiljem. Ootan huviga, mis saama hakkab,» rääkis ta Tšehhi meediale.
Neumannova lisas, et sarnaselt kõigile kuulis ka tema Šmigun-Vähi võimalikust positiivsest dopinguproovist enne 2014. aasta Sotši talimänge.
Neumannova meenutas lisaks, et eestlanna kohal on dopingukahtlus olnud ka varem.
«Kuulsin sellest toona, kuid seejärel on olnud vaikus. Mind teavitati, et tegemist on õiguslike küsimustega. Nüüd on asi kohtus. See huvitab mind väga,» sõnas ta.
Neumannova meenutas lisaks, et eestlanna kohal on dopingukahtlus olnud ka varem. Mäletatavasti oli 2002. aasta Salt Lake City mängude eel Šmigun-Vähilt võetud dopinguproovi A-proov positiivne, kuid B-proov andis negatiivse tulemuse. Hiljem selgus, et A-proovi oli hoopiski valesti testitud ning proovi andjat käsitleti esialgu ekslikult mehena.
«Tal oli probleeme ka Nagano olümpia paiku. Kui kellelgi on dopinguga olnud probleeme kaks korda, siis see inimene on kaotanud minu usalduse,» sõnas ta.
Portaal sport.aktualne.cz meenutab veel loo lõpetuseks, et Torino olümpial võitis meeste 15 km klassikasõidus kuldmedali Andrus Veerpalu ja hõbedaga pidi leppima nende mees Lukas Bauer. Veel lisatakse, et spekulatsioonide kohaselt andis veel üks eestlane Torinos positiivse dopinguproovi ja selleks sportlaseks oli Veerpalu. Seega lisavad tšehhid, et nii võib olümpiavõitjaks tõusta ka Bauer.
Millest 2014. aastal kirjutati?
Kui 2014. aasta 6. veebruaril esmalt uudis Šmigun-Vähi kordusproovi kohta avalikuks tuli, siis eelnevalt kirjutas Venemaa portaal Ves Sport, et positiivse dopinguproovi olid andnud 1 või 2 eestlast.
Lukas Bauer (vasakul) õnnitleb Andrus Veerpalut. / Toomas Huik
«Ametlikud tulemused tehakse teatavaks hiljem. Usaldusväärsetelt allikatelt kuuldud info põhjal saime teada, et avastatud on vähemalt neli positiivset proovi ning need kuuluvad ühe ja sama riigi ühe spordiala ühele või kahele esindajale,» vahendas Ves Sport 2014. aastal.
Toonases artiklis lisati, et informatsioon, mis sai teatavaks Venemaa olümpiakoondise meediaprojekti juhile Andrei Mitkovile, pärineb eriti usaldusväärsest allikast. Portaali andmetel on positiivse proovi andnud sportlaste hulgas üks või kaks Eesti murdmaasuusatajat ning tõenäoliselt on nendeks Torino mängude medalivõitjad.
Venelaste selle artikli järel avalikustaski Šmigun-Vähi avalikus kirjas, et just tema proovist leiti molekule, mille kaudu on tuletatud kahtlus keelatud aine kasutamisest.


description: Ott Tänak ja Raigo Mõlder said Kataloonia MM-rallil kuuenda koha. DMACKi meeskonna juht Dick Cormack jäi eestlast esitusega rahule, ka ise Tänak arvas, et etapi lõpuks saadi soliidne tulemus.

title: Tänaku boss: Ott tegi taas tugeva sõidu

maintext:
«Nägime väga ettearvamatuid ilmastikuolusid, kuid õnneks on meil tugevad kruusarehvid, mis toimisid nendes tingimustes hästi,» rääkis Cormack. «Asfaldil oli meil raskusi, kuid areneme iga etapi järel. Ott tegi taas tugeva sõidu, mis tõi nii temale kui DMACKile parima Hispaania ralli tulemuse.»
Tänak lisas: «Tegemist oli keerulise ralliga, eriti vihmasel reedel.» Eestlane võitis neljapäeva õhtul toimunud publikukatse ja tõusis korraks ka ralli liidriks. «Hea oli stardis korraks esikohale tõusta. Nautisin asfaldil toimunud kiiruskatseid, mis on siin väga head ja sujuvad. Hea tunne on sõita, kui asjad kulgevad hästi. Kuues koht tähendab taas soliidseid punkte ning saime järgmiseks hooajaks hea kogemuse.»
DMACKi meeskonnas tegi kaasa ka Sander Pärn, kes sai WRC2-klassis kaheksanda koha. Tema ralli läks aia taha, kuna oli sunnitud neljandal kiiruskatsel katkestama, kuid sai laupäeval ja pühapäeval taas rajale tulla.
«Kahjuks pidime reedel katkestama, kuna kahjustasime autot. Sellest on kahju, kuna ma tõesti tahtsin kruusal hea päeva teha. Hea meel oli selle üle, et asfaldil näitasime arengut. Ma pole ammu asfaldil sõitnud ja püüdsin parandada tehnikat, et nendel sujuvatel ja kiiretel teedel hästi sõita,» rääkis Pärn.


description: Jalgpalli Eesti meistriliiga 33. voorus ei saa endale libastumist lubada ükski neljast medalikonkurentsis olevast klubist. Postimehe telemängudes saab kaasa elada Infoneti ja Nõmme Kalju võidujahile vastavalt Tartu Tammeka ja Paide Linnameeskonna vastu, Levadia sõidab külla Sillamäe Kalevile ja Flora Narva Transile. Rakvere Tarval on aga Pärnu Linnameeskonna vastu kodus võimalus viimaks avada selle hooaja võiduarve.

title: Ülipõnev tiitliheitlus tüürib haripunkti poole, Rakveres mängitakse au peale

maintext:
POSTIMEHE TELEMÄNG
Tallinna Infonet – Tartu Tammeka
Reedel 14. oktoobril kell 19.00 Tallinnas Infoneti Lasnamäe staadionil
Koondisepaus on läbi ning taas on kõigi vutihuviliste pilgud suunatud Premium liigale, mille lõpuni jääb neli ülipõnevat vooru. 33. voorule annavad avapaugu liiga liider Tallinna Infonet ning tabelis kaheksandal kohal asuv Tartu Tammeka. Koduvõistkonnal on meistritiitliks vaja kõik järelejäänud matšid võita, kas tartlased suudavad Infoneti kulgu muuta?
Sel hooajal on omavahel madistatud kolmel korral ning kui märtsis alistas Infonet ülikoolilinlased koguni 4:0, siis kaks ülejäänud kohtumist olid märksa tasavägisemad – mais võitsid tallinlased pärast kaotusseisu jäämist 2:1, augustis piisas tartlaste alistamiseks ühest väravast. Kusjuures igas omavahelises matšis on sel aastal skoorinud Vladimir Voskoboinikov. Kas ta teeb taas Tammeka elu keeruliseks?
Viimatises voorus leppis Infonet iluväravaid pakkunud mängus Levadiaga 2:2 viiki ning Tammeka kaotas Paide Linnameeskonnale 1:4. Kollaste kaartide tõttu peavad tänase heitluse vahele jätma Infoneti tähtsad lülid Vladimir Avilov ning Jevgeni Harin. Millise pitseri see mängule jätab?
Infoneti peatreener Aleksandr Puštov: «Kõik järelejäänud mängud on sammud eesmärgi poole. Kui seda sammu ei astu meie, teeb seda vastane. Me ei taha kellelegi teed anda ning esimese sammu peame tegema mängus Tammekaga, et mitte konkurentide selga vaatama jääda. Ootame oma fännide toetust ning anname endast võiduks kõik.»
Infoneti ründaja Vladimir Voskoboinikov: «Iga järelejäänud kohtumine on määrava tähtsusega, seega ainus tulemus, millega võime rahule jääda, on võit!»
Tammeka peatreener Indrek Koser: «Hooaeg hakkab lõppema ja on jäänud veel seitsmenda koha eest võidelda. Teeme endast kõik, et tõusta seitsmendale tabelireale ja samuti sooviksime nurjata Infoneti tiitlilootused!»
Tammeka poolkaitsja Reio Laabus: «Meie viimane võimalus sel hooajal Infonetilt punkte röövida. Sõidame Tallinnasse kindla eesmärgiga vastaselt punkte röövida ning ise platsil hingestatud mängu näidata!»
POSTIMEHE TELEMÄNG
Paide Linnameeskond – Nõmme Kalju
Laupäeval 15. oktoobril kell 13.00 Paide linnastaadionil
Nõmme Kalju jätkab oma tiitlijahti külaskäiguga Paide Linnameeskonnale. Tabeli kolmandal Kaljul on endiselt olemas kõik võimalused meistrikarikaks, nad on liidrist Infonetist ühe vähempeetud mängu juures nelja punktiga maas. Viiendal kohal paiknev Paide võitleb oma positsiooni säilitamise eest, neil on täpselt sama palju punkte Sillamäe Kaleviga.
Kuigi paberil võib külalisi pidada tugevamaks võistkonnaks, on selle hooaja vastasseisud olnud vägagi tasavägised. Kui 23. aprillil suutis Kalju koduväljakul 1:0 võita, siis juba nädal hiljem mängiti Kesk-Eestis 1:1 viiki. Sama skooriga lõppes ka augustikuine vastasseis, kus Paidele päästis punkti Taavi Rähni lisaminutite tabamus. Heas hoos Paide on võitnud viimased kaks kohtumist järjest, viimati alistati võõrsil Tartu Tammeka 4:1. Kalju pole kaotusekibedust tundnud viimases kolmes Premium liiga matšis, eelmisest voorust võtavad nad kaasa 3:1 võidu Sillamäe Kalevi üle.
Paide loots Meelis Rooba: «Koondisepausi järel saame jätkata koduse liigaga, kus vastaseks Nõmme Kalju. Sel hooajal on Kaljuga mängud olnud väga pingelised ja usun, et suudame kodupubliku näidata sellist mängu, millega kaasnevad punktid.»
Paide ründaja Martin Kase: «Ees on ootamas tähtsad kohtumised, kus soovime näidata head mängu ja oma punktiskoori suurendada. Kõik poisid on nüüd puhanud ja valmis võiduseeriat jätkama Kalju vastu. Tulge omasid staadionile toetama!»
Kalju peatreener Sergei Frantsev: «Hooaja lõpp on lähedal, kõik järelejäänud mängud on tähtsad. Sel hooajal oleme Paidele juba punkte kaotanud, oleme Paidesse mängule minnes sajaprotsendiliselt keskendunud.»
Kalju keskkaitsja Henrik Pürg: «Paidega tuleb võitluslik mäng, aga siht on silme ees ja lähme viimastele mängudele ainult võidumõtetega.»
Flora vajab tiitliheitluses püsimiseks Rauno Sappineni väravaid. FOTO: Sander Ilvest
Narva Trans – Tallinna Flora
Laupäeval 15. oktoobril kell 16.00 Narva kunstmurustaadionil
Mängu näitab otsepildis ETV.
Pingelisele 33. voorule paneb punkti telemäng meeskondade vahel, kes mõlemad lõid viimases voorus kuus väravat! Vastamisi lähevad Narva Trans ning Tallinna Flora. Esinelikust kõige kehvemal positsioonil olev Flora vajab kindlasti võitu, et tiitlit püüda – hetkel ollakse liidrist Infonetist nelja punktiga maas. Trans võitleb samal ajal seitsmenda koha säilitamise eest. Neil on hetkel kirjas 36 punkti, kuid vaid punkt vähem on enne vooru algust kirjas nende taga luuraval Tartu Tammekal.
Selle aasta kolm omavahelist Premium liiga matši on tüürinud võidusadamasse Tallinna Flora. Kui kahes kodumängus oldi kindlad ning võideti vastavalt 3:0 ja 4:1, siis maikuine väljasõit piirilinna võis pealinnaklubi poolehoidjad ahastuse äärele viia. Kolm võidupunkti nopiti alles kohtumise lisaminutitel, mil Brent Lepistu lõi 2:1 võidu toonud värava. Kas laupäeval toimub põnevusetenduse kordus? Narva elu teeb raskemaks tõik, et nende poolelt peavad mängu vahele jätma Igor Ovsjannikov, Dmitri Prošin ning Dmitri Barkov.
Transi peatreener Adjam Kuzjajev: «Loodan, et paus tuli meile kasuks. Sooviksime lõpetada hooaja positiivselt. Loomulikult on meil probleeme koosseisuga, aga selline olukord annab võimaluse varumängijatele ning noortele end meie fännidele näidata.»
Transi keskkaitsja Roman Nesterovski: «Pausi ajal saime teha palju tööd. Kahjuks kaartide ja vigastuste tõttu ei saa paljud sellest mängust osa võtta. Me teeme kõike, et koduväljakul võita. Ootame fänne viimastele selle hooaja mängudele!»
Flora juhendaja Argo Arbeiter: «Läheme Narva vastu mängima lähtudes seisust, kuhu oleme ise end pannud – iga mäng on meie jaoks ülioluline. Peame kõik viimased mängud võitma ja seda läheme tegema ka Narva vastu.»
Flora ääreründaja Maksim Gussev: «Narva Trans on sel hooajal näidanud väga head mängu. Meie omavahelised kohtumised on alati väga rasked ning pingelised olnud. Peame olema keskendunud 100% kogu 90 minuti vältel ning mängima oma mängu.»
Sillamäe Kalev – Tallinna Levadia
Laupäeval 15. oktoobril kell 13.00 Sillamäe Kalevi staadionil
Mängu näitab otsepildis portaal Jalgpall.ee.
Laupäeval sõidab Ida-Virumaale punkte korjama Premium liiga tabelis teist kohta hoidev Tallinna Levadia, kelle vastaseks on kuuendal positsioonil asetsev Sillamäe Kalev. Kui Levadia on punktiga maas liider Infonetist, siis Kalev asub samadel punktidel Paide Linnameeskonnaga, kellega nad kõigest väest viienda koha pärast võitlevad.
Sillamäe pole viimases kahes mängus võidurõõmu maitsnud, alla jäädi nii lähikonkurendile Paide Linnameeskonnale kui ka Nõmme Kaljule. Levadia seevastu teeninud viimasest viiest kohtumisest neli võitu ning ühe viigi. Suudavad nad Sillamäel oma hoogu jätkata? Tänavu on koduliigas vastamisi mindud kolmel korral ning kõik mõõduvõtud on lõppenud Levadia võiduga – aprillis jäi skooriks 2:0, mais ja augustis 2:1.
Kalevi abitreener Vadim Dobiža: «Premium liiga on lõppfaasis, kus iga mäng võib dramaatiliselt tabelit mõjutada. Kohtumised liidrite vastu on alati põnevad ja arvan, et erandiks ei ole ka see mäng. Kindlasti on Levadia praegusel hetkel väga motiveeritud ja see tähendab meie jaoks ülirasket mängu, aga meil on vaja ikkagi keskenduda oma mängule ning näidata oma tugevaid külgi.»
Kalevi poolkaitsja Deniss Tjapkin: «Hooaja lõpuni on jäänud vähe mänge ning tahaksime tunda kodupubliku toetust. Kutsume kõiki staadionile ning üritame rõõmustada meie fänne ilusa mängu ja hea tulemusega!»
Levadia juhendaja Igor Prins: «Mängime kõigis eelseisvates mängudes ainult võidule. Ida-Virumaal pole kunagi kerge ning ees ootab väga võitluslik kohtumine. Meie eesmärgiks on kolm punkti.»
Levadia keskkaitsja Igor Morozov: «Meie eesmärgiks on võit! Valmistume ja häälestume mänguks maksimaalselt.»
Rakvere Tarvas jahib jätkuvalt esimest võitu. FOTO: Marianne Loorents/Virumaa Teataja
Rakvere Tarvas – Pärnu Linnameeskond
Laupäeval 15. oktoobril kell 13.00 Rakvere linnastaadionil
Mängu näitab otsepildis portaal Jalgpall.ee.
Seni ainsana liigas võiduta püsival Rakverel avaneb allesjäänud hooaja parim võimalus võiduarve avanemiseks laupäeval, kui kodus võetakse vastu Pärnu Linnameeskond. Kõigis kolmes senises omavahelises mängus on küll peale jäänud Pärnu, kuid põnevust on kahes viimases mängus olnud küllaga ning kindlalt pole pärnakad saanud end tunda kuni lõpuvileni.
Ühtlasi teab Tarvas, et kui Pärnut ei võideta, tähendab see, et ka matemaatiliselt saab selgeks nende naasmine esiliigasse. Pärnul on seega võimalus kindlustada lõplikult üheksas koht, ent sealt kõrgemale tõusta on suvepealinlastel isegi võidu korral raske. Praegu lahutab neid seitsmendal kohal olevast Narva Transist kümme ning kaheksandal real olevast Tartu Tammekast üheksa punkti.
Sel hooajal kaks korda Narva Transilt punkte näpanud Tarvas lootis kindlasti sama teha ka viimases voorus, kuid teisel poolajal nende mäng lagunes ja lõpuks tuli vastu võtta suur 0:6 kaotus. Selles mängus saadud punase kaardi tõttu ei saa Tarvast Pärnu vastu aidata keskkaitsja Jaanus Kaasik. Kuigivõrd paremini ei käinud ka Pärnu käsi, sest kodus kaotati 1:6 Tallinna Florale, Henri Hansoni auvärav mängu lõpuminutitel oli pärnakatele nõrgaks lohutuseks.
Tarva peatreener Urmas Kirs: «Senised mängud on olnud väga tasavägised. Võidab see, kes rohkem tahab!»
Tarva poolkaitsja Joonas Ljaš: «Tahame pakkuda rõõmu just eelkõige neile fännidele, kes on tribüünidele alles jäänud, hoolimata sellest, et meil on raske aasta käsil ja tulemused kehvad. Nad väärivad head tulemust meilt lõpuks, sest nad on meiega nii heas kui ka halvas.»
Pärnu peatreener Marko Lelov: «Eks Rakvere paneb kindlasti oma viimase jõu just sellese mängu. Teades nende sitkust ja visadust, saab tulema põnev lahing mõlemale poolele.»
Pärnu keskkaitsja Magnus Villota: «Kindlasti tuleb raske ja võitluslik mäng. Läheme mängu võitma nagu ka igat mängu. Kui surume oma mängu peale, siis tuleb ka tulemus.»


description: Omal ajal Kristina Šmigun-Vähiga suusaradadel suuri duelle pidanud tšehhitar Katerina Neumannova seadis Norra ajakirjandusele antud intervjuus kahtluse alla eestlanna kunagise kättesaadavuse dopinguküttidele. Seepeale reageeris teravalt Šmigun-Vähi abikaasa Kristjan-Thor Vähi, kes saatis norralastele vastulause.

title: Šmiguni-Vähi leer ja kunagine konkurent alustasid Norra ajakirjanduse vahendusel sõnasõda

maintext:
«Eks neid sportlasi ikka oli, kellega seonduv mulle kahtlane tundus. Võib-olla treenis ta kohtades, kust dopingukütid teda üles ei leidnud. See oli imelik. Olin enne Torino olümpiamänge elu vormis, kõik sujus. Ma polnud iial tugevam olnud ja uskusin, et võidan kulla,» vahendab Norra telekanali TV2 uudisteportaalNeumannova sõnu.
Tšehhitar oli olümpial keskendunud suusavahetusega (7,5 km klassikas ja 7,5 km vabastiilis) sõidule, sest tema lemmikala ehk 10 km vabatehnikadistantsi polnud Torinos kavas. «Olin aga väga üllatunud, kui Šmigun-Vähi saabus Torinosse alles võistluseelsel õhtul. Mina olin juba neli nädalat Pragelatos treeninud ja teised tulid sinna nädalajagu varem, aga tema alles viimasel õhtul,» rääkis tänaseks 43-aastane Neumannova.
Kuutel olümpiamängudel osalenud Neumannova – viis korda võistles ta talimängudel murdmaasuusatamises ja 1996. aastal ka Atlanta suvemängudel mägjalgrattasõidus – võitis Torinos 30 km sõidus olümpiakulla, lisaks on tal neli olümpiahõbedat ja üks pronks. Kui Šmigun-Vähilt peaks suusavahetusega sõidu kuldmedal tõesti ära võetama, saaks selle just Neumannova.
«Mõistagi keskendusin ennekõike iseendale, mitte teiste tegemistele, aga oli selge, et mõnel pool tarvitati dopingut – Johan Mühleggi punt, venelased, soomlased... Dopingu mõttes oli Nagano mängudest kuni Torinoni kestnud ajajärk ju kõige hullem. Mind kontrolliti karjääri lõpupoole väga palju, aga varem mitte niivõrd,» lausus 2007. aastal suusatamisega lõpparve teinud Neumannova.
«Nüüd on muidugi raskem dopingut tarvitades puhtalt pääseda, suusatamine on kindlasti palju puhtamaks muutunud. Eks mõni üritab ikka petta, aga testimine on palju karmim. Kaotasin ise dopingutarvitajate pärast tiitlivõistlustel kõrgeid kohti, seega on mul sellest ajast palju halbu mälestusi,» lisas Neumannova, kes teab enda sõnutsi hästi, mis tunne on postiga medaleid saada. Nii lõpetas ta Salt Lake Citys Beckie Scotti järel jälitussõidu neljandana, kuid pärast Olga Danilova ja Larissa Lazutina diskvalifitseerimist kerkisid nad vastavalt kullale ja hõbedale.
«2006. aasta hõbemedal oli kehv, sest olin enamat lootnud. Aga siis võitsin 30 kilomeetris kulla ja olin ikkagi õnnelik. Ent kaks kuldmedalit oleks midagi hoopis muud... kindlasti tähistaksin seda korralikult,» arutles Neumannova.
Kristina Šmigun-Vähi. FOTO: Raigo Pajula
Jää murdus
Ehkki Šmigun-Vähi leerist polnud norralaste eelnevatele arupärimistele tulnud 13 kuu jooksul ühtegi vastust, murdus jää lõpuks ootamatult just Neumannova intervjuu peale – Kristjan-Thor Vähi saatis TV2-le kirja, mille palus avaldada täismahus.
«Kristina ja Katerina võistlesid teineteise vastu juba noortena. Kõik, mida Kristina on oma karjääri jooksul saavutanud, on tulnud läbi puhta spordi. Täpselt nii oli ka Torinos. Hoolimata sellest, et nad olid rivaalid, pidas Kristina aastaid Neumannovat oma sõbrannaks. Kui aus olla, on üldse raske uskuda, et Neumannova võis midagi sellist rääkida,» seisis kirjas.
Eriti häirisid eestlasi tšehhitari väited, nagu oleks Šmigun-Vähi end dopinguküttide eest peitnud. «Neumannova peaks teadma, et kõik tippsportlaste liikumised on avalikud. On vaieldamatult selge, et kõik sportlased peavad olema dopinguküttidele 24 tundi päevas ja 365 päeva aastas kättesaadavad. Enne Torinot treenis Kristina Itaalias Santa Caterinas, kus ta oli harjutanud ka teiste suurvõistluste eel. See oli tollal täiesti avalik info ja ka Neumannova teadis seda,» kirjutas Vähi.


description: Eesti hetke parim naistennisist Anett Kontaveit kerkis uues maailma edetabelis kaheksa kohta ja on nüüd 110. real.

title: Anett Kontaveit kerkis maailma edetabelis kaheksa kohta

maintext:
Läinud nädalal jõudis Kontaveit Prantsusmaal Poitiers’is toimunud 100 000 dollari suuruse auhinnafondiga ITFi turniiril veerandfinaali, kuid kaotas seal belglannale Alison van Uytvanckile. Eestlannadest on maailma edetabelis veel Kaia Kanepi, kes on pika mängupausi tulemusel langenud 302. kohale. Valeria Gorlatš tõusis kümme kohta ja on nüüd 883. tabelireal.
Esireket on endiselt Angelique Kerber, ehkki sakslanna kaotas Singapuris peetud aastalõputurniiri finaalis 3:6, 4:6 slovakitarile Dominika Cibulkovale. Kerberile järgnevad Serena Williams, Agnieszka Radwanska ja Simona Halep, Cibulkova kerkis kaheksandalt kohalt viiendaks. Sellest tulenevalt langesid nii Karolina Pliškova, Garbiñe Muguruza kui ka Madison Keys ühe koha võrra, esikümne lõpetavad Svetlana Kuznetsova ja Johanna Konta.
Meeste tabelis loovutas Jürgen Zopp kaks kohta ja on nüüd 273. kohal. Samuti kaks kohta ära andnud Vladimir Ivanov on 538. kohal. 18-aastane Kenneth Raisma, kes võitis eile Tartus elu esimese ITFi turniiri täiskasvanute konkurentsis, kerkis neli kohta ja on 898. real. Eestlastest mahuvad tabelisse veel Mattias Siimar (1293.), Oskar Lusti (1645.) ja Anton Pavlov (2000.).
Esireket on ikka serblane Novak Djokovic, kuid äsja Viini turniiri võitnud Andy Murray võib temast juba sel nädalal mööduda ja karjääri jooksul esmakordselt ise esinumbriks tõusta. Kolmas on Stanislas Wawrinka ja neljandaks kerkis Kei Nishikori, möödudes Miloš Raonicist.
Kuuendal kohal on Rafael Nadal, seitsmendaks-kaheksandaks tõusid Gaël Monfils ja Dominic Thiem. Vigastust raviv Roger Federer langes üheksandaks, esikümnesse tõusis aga Marin Cilic, lükates sealt välja Tomaš Berdychi.


description: Ott Tänak ja Raigo Mõlder said Kataloonia MM-rallil kuuenda koha, kunagi varem pole Tänak Hispaanias nii kõrget kohta saavutanud. DMACKi meeskonna Ford Fiestaga sõitvad eestlased ei saanud loodetud kiirust näidata, kuna DMACKi rehvid ei ole lihtsalt sellisel tasemel.

title: Tänak: tulemusel pole meie esitusega mingit pistmist

maintext:
Tänak andis viimase kiiruskatse lõpus üsna ühemõtteliselt mõista, et parem koht jäi rehvide taha. «Hea meel oli ralli lõpetada ja kogemusi saada. Tulemusel pole meie esitusega mingit pistmist. Aga hea küll, tegime töö ära ja rehve saab arendada ainult võistlusolukorras. Töö tehtud,» lausus eestlane katse lõpus ralliraadiole.
Kaks etappi enne hooaja lõppu kindlustas Hispaanias esikoha saanud Sebastien Ogier maailmameistritiitli. Tänak on MM-sarja üldarvestuses 61 punktiga kaheksas. Lähim jälitaja on 54 punkti kogunud Kris Meeke, Tänaku ees on Mads Östberg 90 punktiga.


authors:
Reporter
Kristjan Jaak Kangur
Spordireporter

description: Eesti jalgpallikoondis alistas 2018. aasta MM-valikmängus koduväljakul 4:0 Gibraltari. Eesti teenis küll kindla võidu, kuid kõik osalised tunnistasid ise, et sellest võidust ei maksa väga suuri järeldusi teha ja pilvedesse tõusta.

title: Postimehe hinded Eesti jalgpallikoondislastele

maintext:
Postimees hindab väljakul käinud Eesti koondislaste esitust:
7 Mihkel Aksalu – koondise esiväravavahilt korralik esitus. Tööd oli vähe, kuid kui oli vaja, siis sekkus kindlalt.
7 Dmitri Kruglov – Reim saatis Kruglovi väljakule, et mees saadaks karistusalasse ohtlikke palle ja just seda ta tegigi. Tema loodud olukordadest ühtegi väravat ei tulnud, kuid ohtlikke olukordi tekkis küll. Lisaks resultatiivne nurgalöök, millest Käit tegi seisuks 3:0.
7 Ragnar Klavan – koondise kapten on viimastes mängudes lasknud sisse mõningaid eksimusi ning ka võidumängus Gibraltari vastu kippusid mõned sisse lipsama. Kokkuvõttes kaptenilt aga väärikas esitus.
8 Nikita Baranov – kui kohtumise eel võis arutleda Baranovi küsitava mänguvormi üle, siis väljakul ei olnud mingit küsimust. Flora kaitsja oli kahevõitlustes kindel ja Gibraltari edurivimeestele võimaust ei andnud. Lisaks suurepärane sööt Vassiljevi väravale.
7 Taijo Teniste – oli oma äärel väga aktiivne. Sekkus ka edukalt rünnakule nagu sellistes mängudes on äärekaitsja puhul vajalik.
8 Karol Mets – tihti tegutseb väljakul märkamatult, kuid ikka ja alati efektiivselt. Hoidis olukorda keskväljal hästi kontrolli all ja lappis vajadusel ka kaitses tekkinud auke.
9 Mattias Käit (MÄNGU PARIM) – 18-aastaselt mängumehelt sisuliselt ideaalne mäng. Lüüa enda valikmängude debüütkohtumises 2 väravat on ainult kiitust väärt.
6 Siim Luts – üle pika aja taas koondisesse tõusnud Lutsul oli vastas küllaltki kiire kaitsja, kes tegi tema elu raskeks. Mees, kellelt oodati kindlasti väravaolukordade loomist ei olnud lõpuks ühegi värava juures osaline.
7 Konstantin Vassiljev – oli esimesel poolajal kahvatu, kuid ergutas hästi kaaslasi. Teise poolaja alguses näitas paari minuti jooksul oma briljantsust, kui esmalt andis suurepärase söödu Käidi avaväravale ja seejärel tõstis kaunilt palli üle vastaste väravavahi ja tegi seisuks 2:0.
6 Sergei Zenjov – näitas kohati enda kiirust ja jõudis ka mõne ohtliku olukorrani. Siiski oleks sellise vastase puhul oodanud Zenjovilt säravamat tegutsemist.
5 Henri Anier – luhtas eestlastest kõige rohkem väravavõimalusi. Heal päeval oleks võinud lüüa kübaratriki, kuid lõpuks ei löönud ühtegi. Ei olnud lihtsalt tema päev. Musta tööd tegi samas rünnakul hästi.
7 Henrik Ojamaa – sekkus vahetusest hästi. Selleks hetkeks oli koondisel juba suurem pinge maas ja väljakul sai tunda end vabalt, seda Ojamaa ka tegi. Lisaks sündis tema söödust kohtumise viimane värav.
7 Sergei Mošnikov – teenis küllaltki palju mänguminuteid, kuna peatreener Martin Reim otsustas Vassiljevit säästa esmaspäevaseks mänguks Kreekaga. Tegutses pingevabas olukorras kindlalt ja lõi ka ilusa värava.
Brent Lepistu – mängis hinde teenimieks liiga vähe.


description: Eesti korvpalluri Kristian Kullamäe koduklubi Gotha Oettinger Rockets sai Saksamaa esiliigas (Pro A) kahe kaotuse kõrvale neljanda võidu, kui alistas võõrsil Baunach Young Pikesi 71:66 (10:26, 16:15, 26:8, 19:17).

title: Kullamäe aitas koduklubi Saksamaa esiliigas järjekordse võiduni

maintext:
17-aastane Kullamäe viibis platsil kaheksa minutit, viskas neli punkti (kahesed 1/1, vabavisked 2/2) ja kaotas korra palli. Meeskonna parim oli 17 punkti kogunud Jaysean Paige, vahendas ERR Sport.
Kullamäe on nüüd Pro A liigas mänginud viis kohtumist, mille jooksul on pääsenud platsile keskmiselt üheksaks minutiks, visanud 4,4 punkti ja võtnud 1,6 lauapalli mängus.


description: Täna, 6. oktoobril algab Tallinnas rahvusvaheline suurvõistlus Tallinn Cup, mis toob Tondiraba jäähalli ligi 80 curling'u-mängijat 12 riigist üle maailma, sealhulgas USAst ja Brasiiliast.

title: Tallinnas toimub rahvusvaheline jääkeeglivõistlus

maintext:
Regiooni üheks tähtsaimaks curling'u-võistluseks saanud Tallinn Cup toimub 12. korda ning võistlema asub 18 võistkonda, neist viis Eestist. Eesti Curlingu Liidu presidendi Fred Randveri sõnul võib selle aasta Tallinn Cupi nimetada ettevalmistusturniiriks segavõistkondade maailmameistrivõistluseks.
«Osalejate koosseis on väga tugev, mitut mängijat näeme ka tänavustel segavõistkondade MMil ning see lubab põnevat ja pingelist võistlust nii osalejatele kui ka pealtvaatajatele,» sõnas Randver.
USA ja Brasiilia on Eestisse saatnud oma maailmameistrivõistlusteks valmistuvad segavõistkonnad. Tallinn Cupil osaleb ka Eesti segavõistkondade esindus, võistkonda kuulub kaks meest ja kaks naist. Segavõistkondade MM toimub Venemaal Kaasanis ajavahemikul 14.–22. oktoober.
Suurvõistlusest võtab esimest korda osa ka Eesti ratastooli-curling'u võistkond. «Oleme uhked selle üle, et meie ratastoolivõistkond on võimeline võrdselt võistlema ning ootame neilt head curling'u-mängu,» lisas Randver.
Tallinn Cup toimub Tondiraba jäähallis tänasest kuni 8. oktoobrini, võistlus toimub kolmel rajal kolmes grupis. Turniirist on kujunenud oodatud jääkeeglisündmus ka lähiriikide võistkondadele. Aastate jooksul on Tallinn Cupil osalenud kokku 340 võistkonda 17 erinevast riigist ning seekord lisandub kaks uut osalejat USA ja Brasiilia näol.
Kõige rohkem võistkondi, 138, on aastate jooksul tulnud Soomest. Soome võistkonnad on ühtlasi saavutanud ka enim võite – kokku viiel korral. Venemaa esindused on Tallinn Cupi võitnud kolm korda, Läti, Šotimaa ja Eesti võistkonnad ühel korral.


description: Eesti meeste käsipallimeistrivõistluste viiendas voorus peetakse keskne kohtumine neljapäeval Viimsi Keskkoolis, kus vastamisi on Viimsi/Tööriistamarket ja Viljandi HC. Mängu saab jälgida Postimehe vahendusel. Tiitlikaitsja Põlva Serviti sõidab teisipäeval Arukülla ja Tapa võõrustab neljapäeval Tallast.

title: Käsipalli meistriliiga vooru keskne mäng toimub Viimsis

maintext:
4.10 kell 19.00. Aruküla - Põlva Serviti (Aruküla Põhikool)
Meistriliigas ainsana täiseduga jätkava Põlva Serviti jaoks on käes rahulikum periood. Kui septembris mängiti järjest kõigi eelmise hooaja poolfinalistidega, siis oktoobris minnakse vastamisi eeldavalt nõrgema trioga.
«Nüüd saab tõesti pisut hinge tõmmata, kuigi vastaseid ei saa nüüdki alahinnata,» tõdes Serviti mängumees Kristjan Muuga, kes lisas, et euromängude ja esimese Balti liiga kohtumisega vürtsitatud kuu pikkune pingeline periood on vaimu närtsitanud. «Nüüd, kui suur hoog on hetkeks peatunud, saan aru, et täitsa hea meel on, et tulevad kergemad mängud. Lihtsalt ei jõua hetkel enam.»
Sel hooajal võiduta jätkava Aruküla peatreener Toivo Järv tundis heameelt, et Eesti tippkäsipall kodu kätte tuleb. «Noortele pealtvaatajatele on selliseid mänge vaja. Meie poolt on oluline, et asi inetuks ei läheks. Proovime vastaste väravaarve alla 40 hoida ja kui ei õnnestu, siis pole ka muret. Las noored õppivad,» sõnas Järv ja lisas, et suure tõenäosusega saab ta homsele mängule minna täiskoosseisus.
6.10 kell 19.00. SK Tapa - HC Tallas (Tapa Spordikeskus)
Tapal ja Tallasel on käimasoleval hooajal võit juba kirjas. Mõlemad on suutnud jagu saada Arukülast. Kui Tapa sai kolmandas voorus üheväravalise võidu, siis Tallas suutis eelmisel nädalal viigilise avapoolaja järel võttis 34:24 võidu.
«Eks meeskonnal olid võidupinged sees, aga nüüd on need läinud,» sõnas meistriliiga debütandi Tallase peatreener Jüri Lepp. «Esimene poolaeg oli Aruküla vastu ikka väga nõrk, aga kui pinged maha läksid, siis suutsime hästi mängida. Oleme pingelisi mänge meistriliigas veel vähe mänginud.»
Tapa loots Elmu Koppelmann loodab kodusaalis võiduarvet kasvatada. «Kui vastane on selline, kellega annab mängida, siis läheme loomulikult võidu peale välja. Eelmisel nädalal tegime trenni. Mängijad on terved ja kaitseväest saavad ka mehed appi tulla, nii et oleme võitluslikult meelestatud.»
6.10 kell 19:00. Viimsi/Tööriistamarket - Viljandi HC (Viimsi Keskkool; ülekanne Postimehes)
Hooaega kolme võiduga alustanud Viimsi/Tööriistamarket sai eelmises voorus 18-väravalise paki Põlva Servitilt. «Olime Põlvas hõreda võistkonnaga. Rünnakul ei jätkunud jõudu ja Serviti sai oma trumbid ehk kiired ja poolkiired rünnakud ära kasutada,» selgitas Viimsi loots Ain Pinnonen, kuid uskus, et Viljandi vastu suudavad tema hoolealused teisest puust esituse teha.
«Esiteks peaksime Viljandi vastu parema võistkonna kokku,» sõnas ta. «Kõik algab ikka kaitsest ja ehk saame ise ka parema kaitse toel mõne kiirrünnaku teha. Sel juhul suudame viljandlastega korraliku lahingu maha pidada.»
Viljandi peatreeneri Marko Koksi sõnul on tema hoolealuste vorm tõusuteel. Eelmisel nädalal alistati kaheksa väravaga HC Kehra/Horizon Pulp&Paper. «Mängupilt on paranenud ja füüsiline pool pole meeskonnal ka kõige kehvem.»
Koks rõõmustas, et suure tõenäosusega saab neljapäeval kaasa teha ka vigastusest taastunud meeskonna liider Kristo Voika. «Ise ta tahtis juba pühapäevases Balti liiga mängus platsile joosta, aga hoidsime veel teda. Eks neljapäeval enne mängu langetame tema kasutamise osas lõpliku otsuse.»


description: Hispaania jalgpallimeistrivõistluste kaks suurt ehk FC Barcelona ja Madridi Real kohtuvad sel hooajal La Ligas esmakordselt 3. detsembril. Kui tegemist on tänapäeva jalgpalli tõenäoliselt kõige oodatuma vastasseisuga ja otsepilti näidatakse rohkem kui pooltes maailma riikides, siis suures vutiriigis Inglismaal ei saa fännid kohtumist otsepildis vaadata.

title: El Clasico jääb sel aastal Inglismaal eetrikeelu tõttu nägemata

maintext:
Antud kohtumine algab 3. detsembril Camp Noul Suurbritannia aja järgi kell 15.15. Vastavalt juba 1960ndatel vastu võetud reeglile ei tohi Suurbritannias laupäeval kella 14.45 kuni 17.15 jalgpalli otsepildis näidata.
1960ndatel tegi Burnley jalgpalliklubi esimees Bob Lord ettepaneku keelata jalgpalli otsepildis näitamine eelpool mainitud nädalapäeval ja kellaajal, kuna nii loodeti tribüünidele meelitada rohkem publikut. Ajad on läinud edasi, kuid reegel on jäänud samaks.
Nüüd süüdistavadki britid hispaanlasi, et viimased panid kohtumise just nimetatud kellajale, et niimoodi meelitada tavapäraseid Premier League’i vaatajaid enda juurde.
2014. aastal ei näinud Sky Sportsi vaatajad Luis Suareze debüütkohtumise algust FC Barcelona särgis.
Tegemist pole aga esmakordse samalaadse juhtumine. 2014. aastal ei näinud Sky Sportsi vaatajad Luis Suareze debüütkohtumise algust FC Barcelona särgis, kuna Barcelona ja Reali toonane matš algas 15 minutit enne eetrikeelu lõppu.
Suurbritannias on aina enam räägitud, et nimetatud keeld võiks kaduda ning vastavad uuringud on tõestanud, et eetrikeeld ei mõjuta kuidagi Inglismaa jalgpalliklubide mängude külastatavust.


description: Eesti U18 korvpallikoondise liidri Kristian Kullamäe koduklubi Gotha Oettinger Rockets võitis Saksamaa tugevuselt teises liigas võõrsil kindlalt Ehingeni meeskonda 68:41.

title: Kullamäe klubi sai Saksamaal võimsa võidu

maintext:
17-aastane ja 192 cm pikkune Kullamäe sai mänguaega pisut üle 17 minuti ja viskas selle ajaga viis punkti. Lisaks jäi tema arvele üks lauapall, kaks resultatiivset söötu ja kaks pallikaotust. Gotha resultatiivseim oli Grant Gibbs 15 punktiga.
Kullamäe klubil on nüüd tabelis kirjas kaks võitu ja üks kaotus, eilne vastane Ehingen on seni võiduta.


description: Täna algas Tartus ITFi 10 000 dollari suuruse auhinnafondiga turniir Paf Open, kus lööb kaasa Eesti meestennisitide paremik.

title: Eesti tennisetipud võistlevad Tartus ITF turniiril

maintext:
Tenniseturniir toimub kolmandat aastat ja traditsiooniliselt toimuvad võistlused kolmel järjestikusel nädalal. Pärast Tartut suundutakse Tallinnasse ja sealt edasi Pärnusse. «ITF Future turniiride korraldamine on Eestile väga vajalik,» ütles Riho Kallus tenniseliidust.
«See on suurepärane võimalus meie tippudel ATP punkte teenida ja hea platvorm meie noortele tennisistidele ATP edetabelisse saamisel. Korraldajatena saame oma mängijatele wild card´e ja nii on meie noored Kenneth Raisma, Mattias Siimar ja Kristjan Tamm oma esimesed ATP punktid saanud just kodustelt turniiridelt,» lisas ta.


description: Kultuuriminister Indrek Saar tutvustab täna Riigikogule spordivaldkonna arengustrateegia «Spordipoliitika põhialused aastani 2030» aruannet ning peab spordivaldkonna arengut ning tulevikusuundi käsitleva aastakõne.

title: Minister Indrek Saar peab Riigikogu ees spordivaldkonna aastakõne

maintext:
Kultuuriminister Indrek Saar kinnitas, et paari viimase aasta areng spordivaldkonnas aitab kaasa 2015. aastal Riigikogus kinnitatud arengustrateegia «Eesti spordipoliitika põhialused aastani 2030» eesmärkide saavutamisele.
«Selle strateegia eesmärk on luua kehalist aktiivsust soodustav elukeskkond. Põhjamaades liigub ja teeb sporti vähemalt kaks kolmandikku elanikkonnast. Pikem tervena elatud eluiga ja eneseteostus aitab kaasa ka majanduskasvule,» rääkis Saar.
Minister toonitas, et spordipoliitikat tuleb käsitleda tervikuna, mis hõlmab valdkondi noortespordist tippspordini ning korras jooksuradadest olümpiaettevalmistuseni. «Liikumisharrastus ja tulemussport on olulised komponendid sotsiaalse heaolu loomisel ja parandamisel. See on võimalus eri ühiskonnagruppidele omavahel rohkem suhelda. Seetõttu suhtub Kultuuriministeerium teemasse tervikuna väga suure tähelepanuga,» lisas Saar aruannet kommenteerides.
Minister toob aastakõnes muuhulgas esile 2015. aastal käivitunud kõrgema kutsetasemega noortetreenerite toetuse mõju ning tuleva aasta septembrist rakenduva noorte huvitegevuse toetamise kontseptsiooni, mille töötas välja Kultuuriministeerium. Olulise liikumisharrastuse ärgitajana näeb Kultuuriministeerium 2018. aastal rakenduvat tööandja maksusoodustust töötaja tervise- ja spordikulutustelt.
Kultuuriministri ettekannet neil ja paljudel teistel spordivaldkonda puudutavatel arengutel saab jälgida Riigikogu veebilehel. Istung algab kell 14.


description: Havannas kohtusid Kuuba ja USA jalgpallimeeskond. Tegu oli esimese kahe riigi vahelise maavõistlusega pärast ligi 70-aastast vaheaega.

title: Ei läinud 70 aastatki: USA ja Kuuba jalgpallikoondised tegid ajalugu

maintext:
Vahepeal on Kuuba pinnal vastamisi oldud küll näiteks 2008. aastal, ent siis oli tegemist MM-valikmänguga, mitte vabatahtlikult kokku lepitud kohtumisega. Eelmisel aastal sõlmisid aga USA ja Kuuba enam kui poole sajandi pikkuse pausi järel riiklikul tasandil diplomaatilised suhted ja nüüd kinnistasid neid ka mõlema riigi koondised.
USA võitis maavõistluse 2:0, väravad lõid Chris Wondolowski ja Julian Green. «Tegime täna ajalugu. Suur tänu kuubalastele vastuvõtu eest ja loodame, et meie omavahelised suhted paranevad veelgi,» lausus USA ründaja Jozy Altidore.


description: Ott Tänak hoiab autoralli MM-sarja Walesi etapil reedese võistluspäeva järel kokkuvõttes 2. kohta. Kaotust liidripositsiooni hoidvale Sebastien Ogierile on kogunenud 37,3 sekundit.

title: Tänak lõpetas võistluspäeva lõhutud rehviga

maintext:
Kaks kiiruskatset võitnud Tänak hoiab Walesi rallil tänase võistluspäeva järel teist kohta
Ott Tänak ja Raigo Mõlder alustasid täna WRC hooaja eelviimast etappi ehk Walesi rallit. Suurepärases hoos eestlased võitsid võistluse avapäeval kaks kiiruskatset (3. ja 4. kiiruskatse) ning laupäevale minnakse vastu üldarvestuses 2. kohalt. Ralli liidriks on endale juba MM-tiitli kindlustanud Sebastien Ogier. Tänak kaotab teisena liidrile 37,3 sekundiga. Kolmas on Thierry Neuville, kaotust Ogierile on 1.09,0. Seis 8. kiiruskatse järel: 1. Ogier, 2. Tänak +37,3, 3. Neuville +1.09,0, 4. Paddon +1.12,8, 5. Meeke +1.14,8, 6. Sordo +2.07,2, 7. Östberg +2.37,3, 8. Latvala +3.43,6. Laupäeval on rallil kavas taas kaheksa kiiruskatset, pühapäeval sõidetakse veel kuus kiiruskatset. Postimees hoiab lugejaid sündmuste käiguga kursis.


description: Korvpalli Euroliiga teises mänguvoorus alistas Madridi Real võõrsil Tel Avivi Maccabi 89:82.

title: Madridi Real jätkab Euroliigat täiseduga

maintext:
Võitjate parim oli 16 ja poole mänguminutiga 18 punkti visanud Jaycee Carroll, Rudy Fernandez panustas võitu 16 silma. 34 minutit platsil viibinud Sergio Llull viskas 14 punkti ning andis 11 korvisöötu. Maccabi parimana viskas Victor Rudd 18 punkti. Madridi Realil on kahest mängust kogutud kaks võitu, Maccabi on alustanud hooaega kahe kaotusega.
Hispaania klubi kõrval jätkab tabelis täiseduga ka ka Milano Emporio Armani, kes alistas eile 81:80 Istanbuli Darussafaka Dogusi. Itaalia klubi resultatiivseim oli 19 punkti visanud Milan Macavan, kaotajate eest viskas Adrien Moerman 20 silma. Istanbuli klubil on tabelis kirjas võit ja kaotus.
Teistes eilsetes mängudes alistas Pireuse Olympiakos 90:66 Istanbuli Anadolu Efesi, Bambergi Brose Baskets oli 89:86 parem Kaasani Unicsist.


description: Eesti korvpalli meistriliigas sai magusa võidu Valga-Valka Maks&Moorits, kes alistas võõrsil Rakvere Tarva 86:85. Sealjuures tuldi viimase pooleteise minutiga välja seitsmepunktilisest kaotusseisust.

title: Valga võimas tagasitulek nurjas Tarva lootused

maintext:
Rakvere läks 1.22 enne lõppu ette 85:78, aga siis enam punkte juurde ei saadud. Valga võidukorvi viskas Ivars Žvigurs 20 sekundit enne lõppu. Tarva mängujuht Siim-Markus Post tegi õige pea ründevea, aga Sandis Silavsi pallikaotuse järel sai viimase rünnaku endale ikkagi Tarvas. Mario Paiste raske keskpositsioonivise aga ei tabanud.
Valga resultatiivseim oli Kristaps Kanbergs 17 punkti, Tarvale tõi Timo Eichfuss koguni 24 punkti ja 13 lauapalli.


description: Eesti võrkpallikoondise kapten Kert Toobal rääkis pärast võidukat mängu Läti üle, et EMile kvalifitseerumine oli üks meeskonna kahest hooaja eel püstitatud eesmärgist, mis nüüd täidetud sai. Toobal võttis sõna ka palju kõneainet pakkunud Poola treeninglaagritest.

title: Toobal Poola laagritest: hea meelega nii pikalt enam ei oleks, aga eks võib ikka minna

maintext:
«Selliste hetkede nimel sporti tehaksegi. Arvan, et igas mängijas tekkis isu kogeda midagi sellist veel ja veel. Eesti võrkpallile ja spordile on täna ajalooline päev. Hooaja alguses püstitasime endile kaks: pääseda maailmaliigasse ning kvalifitseeruda EMile. Mõlemad eesmärgid on täidetud, oli küll kohati pingeline, aga nüüd pole enam vahet,» jagas Toobal oma emotsioone.
Kuigi lõpp hea, kõik hea, tunnistas Toobal, et tegelikult võinuks EMile pääsemine natukene vähem närvesöövamalt tulla. «Lootsin, et tuleme valikturniirilt natukene kindlamalt läbi, aga kunagi ei tea. Ega tänagi ei teadnud, milliseks päev kujuneb. Tööd on selle tulemuse nimel kõvasti tehtud ning me väärisime seda,» jätkas ta.
Paljuräägitud Poola laagrite kohta sõnas Toobal, et kui treenerid plaanivad neid uuesti korraldada, tuleb mängijatel sellega nõus olla. «Eks sinna ikka võib minna. Hea meelega nii pikalt ei oleks, aga kui treenerid käsivad, mis siis ikka üle jääb. Pärast selliseid mänge vist ei ole väga mehi, kes sinna tulla ei tahaks. Hea meel, et selle vastu pidasime, tänud ka lähedastele, kes selle ära kannatasid. See on ka neile väga suur võit.»


description: Kultuuriminister Indrek Saar tutvustab täna, 13. oktoobril valitsusele spordivaldkonna arengustrateegia «Spordipoliitika põhialused aastani 2030» aruannet. Spordivaldkonna arengusuunad aitavad kaasa elanikkonna paremale tervisele ning liikuvusele.

title: Kultuuriminister spordipoliitikast: ühe lüli nõrkus ohustab kogu ahelat

maintext:
Spordivaldkonna arengustrateegia «Eesti spordipoliitika põhialused aastani 2030» võttis Riigikogu vastu 2015. aastal. Selle eesmärk on tervena elatud eluea pikenemine, mis soodustab igaühe eneseteostust ja aitab kaasa ka majanduskasvule.
Kultuuriminister Saare sõnul peab Eesti jõudma Põhjamaade tasemele, kus vähemalt kaks kolmandikku elanikkonnast liigub ja teeb sporti. «Riiklikku spordipoliitikat tuleb vaadata laiahaardelise, planeeritud ja järjepideva tegevusena. See hõlmab valdkondi alates noortespordist tippspordini ja korras jooksuradadest olümpiaettevalmistuseni. Ühe lüli nõrkus ohustab kogu ahelat,» rääkis Saar.
Minister tõi näiteks, et paari aastaga on liikumisharrastajate arv kasvanud 45 protsendini elanikkonnast. See on Euroopa keskmine, kuid Põhjamaades liigub regulaarselt umbes 70% rahvast.
Olulise sportimise soodustajana märkis minister 2015. aastal käivitunud kõrgema kutsekategooria noortetreenerite toetust ning tuleva aasta septembrist rakenduvat noorte huvitegevuse toetamise kontseptsiooni. Aasta hiljem, 2018. aastal seatakse sisse tööandja maksusoodustus tervise- ja spordikulutustelt. Valitsuses hiljuti heakskiidu saanud spordivaldkonna reform aga muudab selgemaks kogu spordisüsteemi rahastamise.
19. oktoobril tutvustab kultuuriminister aruannet Riigikogus, kus ta teeb toimunud arengute ja tulevikusuundade teemal ka pikema ettekande. Aruanne on avalikult kättesaadav pärast Riigikogu istungit.


description:
VÕRKPALL. Eesti Jalgpalliliidu infojuhti Mihkel Uibolehte võib tihti näha Eesti võrkpalliklubidele ja ka koondisele kaasa elamas. Uiboleht on aastaid olnud vutiliidu presidendi Aivar Pohlaku parem käsi ja juba 12 aastat võib teda nimetada jalgpalliinimeseks, ent samal ajal hoiab silma peal ka oma esimesel armastusel võrkpallil.

Kui jalgpallikoondis kohtus eile MM-valikmängus Gibraltariga, siis juba homme ollakse Tondiraba hallis ja toetatakse võrkpallikoondist, kes peab otsustava EM-valikmängu Lätiga. Seega, erinevalt mõnest tugitoolisportlasest spordimehed ise kahe ala vahel mingit konkurentsi ei tunneta ning elavad üksteise tegemistele sõbramehelikult kaasa.

title: Ei mingit aladevahelist vaenu: jalgpalliliidu kõneisik on vollefänn


description: Saksamaal Moseli jõel toimunud veemotovõistlus sai saatuslikuks kahe paadiklassi maailmameistri Massimo Rossi jaoks. 24-aastane itaallane kaotas paadi üle juhitavuse ning suri õnnetuse tagajärjel.

title: Saksamaal hukkus maailmameister, alaliit süüdistab korraldajat

maintext:
Rossi paiskus kuni 170 km/h sõitvast paadist välja ning mehe õhulennu peatasid lähedal asuvad puud. Ta suri saadud vigastustesse haiglas, vahendab Bild. Itaalia veemotoliidu president Vincenzo Iaconianni sõnul on nende alaliit juba ammu sakslasi hoiatanud, et Moseli kaldal asuvad puud on sportlastele liiga lähedal. «Itaalia reeglite järgi võistlust korraldades poleks õnnetuse tagajärjed sellised olnud,» ütles Iaconianni.
Saksamaa alaliidu president Wilfried Röcker oli õnnetuse järel pea sõnatu: «See on kõige kohutavam asi, mida ette sai kujutada.»


description: Sel aastal Rahvusvahelise Jalgpalliliidu (FIFA) presidendiks saanud Gianni Infantino lubas valimiskampaania käigus laiendada jalgpalli MMi seniselt 32 riigilt 40ni, aga nüüd on tal peas küpsemas veelgi suurejoonelisem plaan.

title: FIFA president pakkus välja revolutsioonilise idee

maintext:
Nimelt tahab jalgpallimaailma juht tulevikus MMile lubada koguni 48 riiki, aga kõik alagrupiturniirile ei pääseks. Kindlalt oleks alagrupiturniiril korraldajamaa(d) ja valikturniiri parimad - kokku 16 koondist. Ülejäänud 32 riiki loositakse idee järgi aga paaridesse ja alagruppidesse pääsevad ainult paaride võitjad.
«See tähendaks, et jätkaksime suures mahus tavalise MMiga, kus on 32 koondist. Vahe on selles, et peole pääseks koguni 48 riiki. Tahame arendada kogu maailma jalgpalli ja MM on meie ala suurim sündmus. See on rohkem kui võistlus, see on sotsiaalne sündmus,» rääkis Infantino BBC vahendusel.
Infantino lisas, et jalgpalli MMi tuleviku kohta selgub rohkem 2017. aastal, kui otsustatakse, millised ideed käiku lasta ja millistest loobuda.


description: Laupäevases Eesti jalgpalli kõrgliiga mängus Narva Trans ja Tallinna FC Flora vahel osales Narva klubi koosseisus mänguõigust mitteomav German-Guri Lvov.

title: Narva Trans kasutas keeldu kandnud mängijat

maintext:
Lvov pidi kolme kollase kaardi eest mängu vahele jätma Transi duubelvõistkonnas Narva United FC. Reeglid ütlevad, et mängija, kes mängib mitmes liigas, ei tohi enne mängida teistes liigades, kui ta on jätnud nõutud arvu mänge vahele liigas, kus ta sai karistuse, mis tingis mängu või mängude vahelejätmise.
Seega kantakse turniiritabelisse mängu tulemuseks 2:- võistkonna Tallinna FC Flora kasuks. Kõik mängus saadud hoiatused jäävad kehtima.


description: Paide Linnameeskond plaanib lähiaastatel rajada uue jalgpallistaadioni, avada jalgpalliakadeemia, vahetada kunstmurustaadioni senise katte ning soetada talvisteks treeninguteks teisaldatava sisehalli.

title: Paide Linnameeskond rajab uute Klavanite kasvatamiseks akadeemia ja uue staadioni

maintext:
Pikematest plaanidest rääkisid Järvamaa Teatajale Paide linnameeskonna president Veiko Veskimäe ja tegevjuht Jaanus Pruuli, artikkel avaldati täismahus Paide Linnameeskonna kodulehel.
Kodulehe andmetel on uhketel projektidel üks eesmärk: pakkuda noortele parimaid võimalikke tingimusi ja kasvatada endale tipptasemel väärt järelkasvu. Kui tingimused on kehvad, pole ka lootust siit uute Ragnar Klavanite (Viljandist pärit Eesti jalgpallikoondise kapten, kes mängib Inglismaa kõrgliigas FC Liverpooli ridades) sirgumiseks.
Kuivõrd tõenäoline on, et Paide praegustest noortest sirguks mõni Ragnar Klavan?
Uut Ronaldot või Messit ei pruugi Eestist sirguda väga pika aja jooksul. Uus Ragnar Klavan võib ilmselt tulla ka Paidest, Koerust, Järva-Jaanist või mõnest teisest Eesti nurgast. Klavani edu taga on väga suur töö, pühendumine ja teadlik enesearendus ning karjääri planeerimine.
Kui mõelda tagasi lõppenud jalgpalli EMi peale, siis mis riik seal ilma tegi? Island! Riik, kus on 300 000 elanikku ning lisaks jalgpallile kõrgel tasemel esindatud ka teised pallimängualad. Vaadakem kasvõi statistikat, palju neil on kõrgliiga mängijaid üle Euroopa erinevates suurtes jalgpalliriikides või kuidas nad rahvuskoondisega mängivad. See pole niivõrd valimi küsimus, sellise saavutuse taga on sihipärane töö. Ühtegi last ei lasta üldisemas mõttes riigi spordisüsteemis kaotsi, kõik püütakse tuua treeningute juurde ja spordi juures hoida. Teatakse, et sportlik laps on terve laps, sportlik laps saab koolis ja elus, sh hilisemas pereelus, hästi hakkama.
Seega vastus küsimusele on laiem – üks asi on rääkida «tõenäosusest» ja hoopis midagi muud on tegeleda tingimustega tõenäosuse parandamiseks. Spordiklubina näeme, kui oluline on, et lastega tegeleks õppinud ja haritud treener juba hilisemas lasteaia tasemes. Meie klubi suund on tuua laste ette üha enam pedagoogilise hariduse saanud treenerid. Sealt tuleb tohutu vahe – enam ei piisa sellest, et juhendajal oleksid vaid head jalgpallitehnilised teadmised või ta oleks tore kaaslane.
Samuti on oluline, et lapsed liiguksid eri vanuses eri treenerite käe alla. Ei ole võimalik, et üks treener võtab enda hoole alla lasteaialapsed ning kasvatab neid 18. aastaseks saamiseni. Ei ole reaalne, et üks inimene on kõigis vanuseastmetes piisavalt pädev ja me näeme, et tuleb spetsialiseeruda mingile vanusegrupile.
Kuhu tahate järgmiste aastatega siinse treeningbaasi osas jõuda?
Meie sooviks on luua Paidesse üks Eesti jalgpalli tippkeskus. Vaadates tänast pilti, siis Paides on olemas 2008. aastal ehitatud kunstmurustaadion. Puuduvad aga katusega tribüünid ja valgustus. Kunstmuru valgustus on projekt, mis on kõige lähemal – valgustid on tellitud ja tööd on planeeritud selle aasta oktoobri lõppu. Tööde maksumus oleneb detailselt lõpplahendusest ja jääb 100 000 euro suurusjärku. Põhikulu kannavad Eesti Jalgpalli Liit ja Paide Linnameeskond. Oma osa on siin ka loomulikult Paide linnal.
Järgmise sammuna on kiiresti vajalik olemasolevate staadionite juurde rajada ajutised katusealused. Tuule ja vihma käes jalgpalli vaadata on sedavõrd ebamugav, et inimesed ei tule tihti väljagi mängudele. Katusealuste ehitamine peaks plaani kohaselt jääma 2017. aastasse.
Tänase Linnastaadioni osas on seis selline, et mängime juba aastaid seal tegelikult nö eriloaga.
Esiteks on staadion oma mõõtmetelt liiga väike, teiseks pole seal nõutavat arvu pealtvaatajakohti ega statsionaarseid katusealuseid tribüüne ja kolmandaks puudub staadionil pesemisvõimalustega staadionimaja. See, et mängijad jooksevad veerandtunnise vaheaja jooksul ühisgümnaasiumisse pesema, ei ole Premium liiga reeglite kohaselt lubatud.
Meie nägemuses peaks tulevikus tänane murustaadion jääma treeningstaadioniks ning kunstmurustaadioni kõrvale peaks kerkima uus, algusest peale jalgpallistaadioniks mõeldud staadion (eeldatav maksumus projektile on 500 000-600 000 eurot). Kahe staadioni vahel peaks olema ühtne tribüünimaja, kus on olemas ka olmeruumid. Väga olulise sammuna näeme ka seda, et talviseid treeninguid silmas pidades tuleb kunstmurustaadioni peale rajada teisaldatav kilehall (maksumus ca 500 000-700 000 eurot).
Klubi tulevikku silmas pidades on vahest kõige olulisemgi teema, millega tööd teeme Paidesse 2018. aastaks rajatava riigigümnaasiumi juurde jalgpalliakadeemia loomine. Mängijad tuleksid siia kooli ja treenima üle Järvamaa ja Kesk-Eesti ning mängima Paide Linnameeskonna U17 ja U19 võistkondades. Täpne kontseptsioon on linna ja haridusministeeriumiga juba praegu täpsustamisel, kuid õppekava peaks olema selline, et noored jalgpallurid saaksid mõnel nädalapäeval ka kaks korda päevas trenni teha.
Uus murustaadion peaks valmima 3-5 aasta perspektiivis, sisehalli on akadeemia poistele vaja hooaja pikendamiseks esimesel võimalusel. Kunstmuru kasutusajaks peetakse kümmekond aastat. Hea hooldusega saab seda aega pikendada, kuid kolme-nelja aasta jooksul tuleks olemasolev kate välja vahetada.
Kokkuvõtvalt – me soovime, et Paidest saab Kesk-Eesti jalgpallikeskus.
Loe täismahus artiklit Paide Linnameeskonna kodulehelt.


description: Korvpalli Balti liigas läksid vastamisi TTÜ ja Rakvere Tarvas, 74:62 võidu võttis pealinnameeskond.

title: TTÜ alistas Balti liigas tosina punktiga Rakvere Tarva

maintext:
TTÜ alustas võimsalt ja asus mängu 20:6 juhtima, võiteski esimese veerandaja 20:10. Siis aga lasti Tarvas mängu tagasi ja poolajapausile mindi vaid viiepunktilises eduseisus. Teisel poolajal kasvatas TTÜ siiski edu turvaliseks ja hoidis seda lõpuni.
Võitjatele tõi Sten Olmre 23 punkti, Joonas Järveläinen lisas 21 punkti ja võttis 9 lauapalli ning Kiur Akenpärg viskas 13 punkti. Tarvale tõi Justin Baker 20 punkti ja võttis 9 lauapalli, aga tegi ka kuus pallikaotust. Timo Eichfuss lisas 14 punkti ja Siim Markus Post 12 punkti.
B-grupis on nüüd nii TTÜ-l kui ka Rakvere Tarval kirjas kaks võitu ja kaks kaotust, mis annab neile seitsme meeskonna seas vastavalt viienda ja kuuenda koha.


description: Järgmisel aastal näevad Eesti võrkpallifännid oma silmaga ohtralt tippvõrkpalli, sest meie rahvusmeeskond peab maailmameistrivõistluste teise valikringi kohtumised kodupubliku silme all. Turniiri kuupäevad on 23.-28. mai.

title: Eesti võõrustab võrkpalli MM-valikturniiri, vastased selguvad homme

maintext:
Meie MM-valiksarja vastased selguvad homme, 26. oktoobril kell 14:00 Luxembourgis toimuval loosimisel. Selleks moodustub viis kuueliikmelist gruppi, kust igaühest saame vastaseks ühe rahvuskoondise. Gruppide koostamisel on aluseks Euroopa koondiste edetabel seisuga 22. august 2016.
Loosimise lõpuks on tekkinud kuus kuueliikmelist alagruppi. Igas alagrupis toimub 23.-28. maini (naistel 30. mai-4. juuni) üheringiline turniir. Grupi võitja pääseb otse 2018. aastal Bulgaarias ja Itaalias (naistel Jaapanis) toimuvale MM-finaalturniirile, teise koha omanikke ootab valiksarja kolmas ring, mille kohtumised toimuvad 15.-20. augustini (naistel 22.-27. august). Seal moodustub uuesti üks kuueliikmeline alagrupp, mille võitja pääseb samuti MM-ile (naistel lisaks ka teise koha omanik).
Eesti kõrval võõrustavad MM-valiksarja teise ringi Euroopa turniire Prantsusmaa, Sloveenia ja Tšehhi. Ülejäänud kaks korraldajat selgitab homme loosiratas, kusjuures see loosimine toimub enne alagruppide koosseisude loosimist. Seega ei ole võimalik praegusel hetkel veel Eesti võimalike vastaste üle spekuleerida. Naisteturniiridel on korraldajate seas praegu veel üks vakantne koht. Kindlasti mängitakse MM-valikmänge Aserbaidžaanis, Belgias, Bulgaarias, Horvaatias ja Poolas.
Lisaks MM-valiksarja mängude võõrustamisele peab rahvusmeeskond järgmisel aastal kodus ühe Maailmaliiga turniiri, kui 9.-11. juunini kohtutakse Katari, Kreeka ja Venetsueelaga. Ülimalt töise koondisesuve lõpetab Euroopa meistrivõistluste finaalturniir, mis toimub 25. augustist 3. septembrini Poolas.


description: Sel nädalavahetusel sõidetava Jaapani vormel-1 etapi kõigil kolmel vabatreeningul sai parima aja kirja punktitabeli liider Nico Rosberg Mercedesel. Täna Eesti aja järgi algusega kell 9.00 sõidetakse kvalifikatsioon, kus selgub homse võidusõidu stardijärjekord.

title: Rosberg tegi Suzuka vabatreeningutel puhta töö, Hamiltonil taas probleemid

maintext:
Kolmandal vabatreeningul sai Rosberg kirja aja 1.32,092 ja edestas kolme sekundikümnendikuga Red Bulli sõitjat Daniel Ricciardot. Kuna vabatreening algas niiskel rajal, said sõitjad slikkidele üle minna alles vabatreeningu lõpus, mis aga tähendas, et paljude sõitjate kvalifikatsioonisimulatsioonid kattusid ja näiteks Rosbergi ainus konkurent tiitlile, meeskonnakaaslane Lewis Hamilton, ei jõudnudki pehme seguga rehve alla vahetada ega oma kvalifikatsioonisimulatsiooni tiheda liikluse tõttu soovitud moel lõpule viia.
Lisaks kaldus Hamilton Degner 2 nimelises kurvis korraks ideaalselt sõidujoonelt kõrvale ja otsustas seejärel auto tagasi boksi tuua. Kolmanda aja sai kirja Sebastian Vettel Ferraril, neljas oli Max Verstappen Red Bullil ja viies Kimi Räikkönen Ferraril. Soomlane võinuks veelgi aega parandada, kuid viimasel ringil jäi talle ette Kevin Magnusseni Renault. Kuues oli Felipe Massa Williamsil, Hamilton pidi leppima seitsmenda ajaga. Esikümne lõpetasid Renault' mehed Magnussen ja Jolyon Palmer ning Nico Hülkenberg Force Indial.


description: Korvpalli Euroliigas teenis võidulisa Ateena Panathinaikos, kes alistas koduväljakul 70:59 Belgradi Crvena Zvezda.

title: 41:18 juhtima asunud Panathinaikos noppis kindla võidu

maintext:
Panathinaikos alustas kohtumist tormiliselt, kui teise veerandaja keskpaigaks oli nende eduseis koguni 41:18. Seejärel lubati vastased küll ka lähemale, kuid väga ohtlikuks Belgradi klubi siiski kreeklaste jaoks ei saanud.
Võitjate kasuks viskasid James Gist 17 ja Nick Calathes 16 punkti. Kaotajatele tõid Ognjen Kuzmic 15 ja Milko Bjelica 12 silma.
Panathinaikosel on turniiritabelis kirjas nüüd kolm võitu ja üks kaotus. Crvena Zvezda on teeninud aga kaks võitu ja saanud kaks kaotust.
Teises hilisõhtuses mängus alistas Barcelona koduplatsil 78:74 Bambergi. Võitjatele tõid Tyrese Rice 18 ja Victor Claver 13 punkti. Kaotajate edukaimad olid Fabien Causeur ja Daniel Theis 19 silmaga.
Barcelonal on tabelis kaks võitu ja kaks kaotust. Bambergil üks võit ja kolm kaotust.
Vaata Euroliiga kodulehelt tabeliseisu.


description: Hong Kongis toimunud New World Harbour Race’i ujumisvõistlust varjutas 46-aastase mehe surm. Üks enam kui 60-aastane naisterahvas viibib võistluse järel kohaliku haigla intensiivraviosakonnas.

title: Suurt ujumisvõistlust varjutas osaleja surm

maintext:
1,5 km pikkune võistlus meelitab kohale ka maailma mõistes tippujujaid ja kokku osales umbes 3000 inimest. Kohaliku meedia andmetel on antud võistluse puhul suureks probleemiks vetelpäästjate väike hulk, kuna kokku jälgis võistlejate turvalisust vaid 150 inimest. Rahvusvahelised reeglid nõuavad, et iga kümne võistleja kohta peaks kohal olema üks vetelpäästja.
«Oleme neid uudiseid kuuldes väga kurvad ja püüame anda endast kõik, et tema perekond raske aja üle elaks,» ütles kohaliku alaliidu juht Ronnie Wong.
New World Harbour Race toimus esimest korda juba 110 aastat tagasi, kuid selle korraldamine peatati 1978. aastal, kuna vee kvaliteet ei vastanud nõuetele. 2011. aastast äratati traditsioon taas ellu, kuid ka siis ütlesid spetsialistid, et vees võib leiduda ohtlikke baktereid.
Meestest võitis tänavuse võistluse ameeriklane Charles Peterson, naiste hulgas kerkis parimaks Rio olümpiavõitja Sharon van Rouwendaal Hollandist.


description: Eesti käsipallikoondislase Mait Patraili koduklubi Hannover-Burgdorf pääses Saksamaa karikavõistlustel veerandfinaali.

title: Patraili väravad aitasid Hannoveri veerandfinaali